text:
Pisalamatan so Agnaparaan a Kaabigan na Dios
“Naawat tayon amin . . . so daakan ya agnaparaan a kaabigan.”—JUAN 1:16.
1, 2. (a) Isalaysay so ilustrasyon nen Jesus nipaakar ed akankayarian na kaubasan. (b) Panon ya napatnagan ed ilustrasyon iray kualidad ya inkamabunlok tan agnaparaan ya kaabigan?
WALAY sakey ya toon akankayarian na kaubasan ya asaksakbay ya linmad tindaan pian mangupa na saray mankimey ed kaubasan to. Saray lalakin aromog to et akipakna ed iter ton upa kanian nankimey ira. Balet kaukolan to ni kaaruman ya komikimey, kanian sanagew ya pinmawil-pawil ed tindaan pian mananap ni arum ya naupaan to, tan imbaga to ya pareparehoy iyupa to, anggan diad saramay ginmapon nankimey diad sampot lan oras ed ngarem. Kasabi labi, tinawag ton amin iray komikimey pian iter so upa da, tan pareparehoy inyupa tod kada sakey, balanglan nankimey na dakel ya oras odino sakey oras labat. Nen naamtaan iya na saray unaan ya inupaan to, nanreklamo ra. Inmebat so akankayarian na kaubasan: ‘Agta akipakna kayo ed samay imbagak ya iyupa? Agta walay kanepegan kon iter no antoy labay ko ed amin ya komikimey ko? Kasin makakaibeg kayo lapud mabunlok ak?’—Mat. 20:1-15, paimanod leksab.
2 Ipapanonot ed sikatayo na ilustrasyon nen Jesus so sakey ed saray kualidad nen Jehova ya mabetbet ya nabibitlad Biblia—say “agnaparaan a kaabigan” to. [1] (Basaen so 2 Corinto 6:1.) Saramay sakey oras labat ya nankimey et agda kanepegan komon so mangawat na upa ya parad sanagew, balet impanengneng ed sikara na akankayarian na kaubasan so agnaparaan a kaabigan to. Nipaakar ed salita parad “agnaparaan a kaabigan,” ya diad dakel ya bersion na Biblia et impatalos ya “grasya,” oniay insulat na sakey ya scholar: “Say manunan ideya ed sayan salita et nipaakar ed regalon agbinayaran tan agkanepegan, samay inter ed sakey ya too ya agto nansagpotan tan aliwan kasalat na ginawa to.”
BALBALEG YA REGALO NEN JEHOVA
3, 4. Akin tan panon ya impanengneng nen Jehova so agnaparaan ya kaabigan to ed amin ya totoo?
3 Bibitlaen na Biblia so nipaakar ed “regalon agnaparaan a kaabigan na Dios.” (Efe. 3:7) Akin tan panon ya iiter nen Jehova iyan ‘regalo’? No nagagawaan tayon amin iray kakaukolanen nen Jehova, kanepegan tayo komon so kaabigan ya ipapanengneng tod sikatayo. Balet ta agtayo nagagawaan ya amin. Kanian insulat na makabat ya arin si Solomon: “Anggapoy matunong a too diad dalin a naynay a manggagaway maong tan agbalot mankakasalanan.” (Ecl. 7:20) Onia met so imbaga nen apostol Pablo: “Amin et nankasalanan tan agda sarag ya ipatnag so gloria na Dios,” tan “say bayar na kasalanan et patey.” (Roma 3:23; 6:23a) Atan so kanepegan tayo.
4 Balet impatnag nen Jehova so panangaro tod makasalanan ya totoo panamegley na agnaparaan a kaabigan. Bilang sankabalegan ya regalo to, imbaki to diad dalin so “bogbogtong ya Anak to” pian ompatey parad sikatayo. (Juan 3:16) Kanian insulat nen Pablo ya si Jesus et “akoronaan la na gloria tan galang lapud impanagmak toy ipapatey, pian diad agnaparaan a kaabigan na Dios et natawayan toy ipapatey parad kada too.” (Heb. 2:9) On, “say regalon iiter na Dios et say bilay ya andi-anggaan diad panamegley nen Kristo Jesus a Katawan tayo.”—Roma 6:23b.
5, 6. Anto ray resulta no uuleyan itayo na (a) kasalanan? (b) agnaparaan a kaabigan?
5 Panon ya nagmaliw a makasalanan so totoo tan akin ya ompapatey tayon amin? Ipapaliwawa na Biblia: “Diad impakasumlang na sakey a too [si Adan] et nan-ari so patey” ed amin ya ilalak nen Adan. (Roma 5:12, 14, 17) Balet sarag tayon pilien ya ag-itayo la uleyan o kontrolen na kasalanan. No ipapanengneng tayoy pananisia ed dondon bagat nen Kristo, manpapauley tayod agnaparaan a kaabigan nen Jehova. Akin ya nibagan ontan? “No kapigan ondadakel so kasalanan, lalon ondadakel so agnaparaan a kaabigan. Anto so gagala? Pian no panon a nan-ari so kasalanan tan patey, ontan met a say agnaparaan a kaabigan et man-ari diad panamegley na inkatunong a mangitonton ed bilay ya andi-anggaan diad panamegley nen Jesu-Kristo.”—Roma 5:20, 21.
6 Anggano makasalanan tayo nin siansia , sarag tayon ag-abuloyan ya kontrolen na kasalanan so bilay tayo. No bilang makapankasalanan tayo, kerewen tayod si Jehova ya perdonaen to tayo. Pinasakbayan nen Pablo iray Kristiano: “Say kasalanan et agla nepeg a manuley ed sikayo bilang katawan, ta agkayo la sakop na ganggan noagta sakop la na agnaparaan a kaabigan.” (Roma 6:14) Kanian say agnaparaan a kaabigan so manuuley lad sikatayo. Antoy resulta? Impaliwawa nen Pablo: “[Say agnaparaan a kaabigan na Dios] so mangipapasal ed sikatayon ipulisay so mauges a kagagawa tan minumundo iran pilalek tan manbilay itayon walaan na limpion kanonotan tan inkatunong tan debosyon ed Dios diad sayan kaplesan a sistema na mundo.”—Tito 2:11, 12.
AGNAPARAAN YA KAABIGAN YA “IPAPATNAG DIAD NANDURUMAN PARAAN”
7, 8. Antoy labay ton ibaga ya say agnaparaan a kaabigan nen Jehova et “ipapatnag diad nanduruman paraan”? (Nengnengen iray litratod gapo na artikulo.)
7 Insulat nen apostol Pedro: “Unong a say kada sakey ed sikayo et akaawat na regalo, usar yo itan diad panlingkor ed sakey tan sakey bilang maong a lingkor ya akaawat na agnaparaan a kaabigan na Dios ya ipapatnag diad nanduruman paraan.” (1 Ped. 4:10) Antoy labay ya ibaga na satan? Ya antokaman a subok so arapen tayo, tulongan itayo nen Jehova ya nalampasan iratan. (1 Ped. 1:6) Walan walay ipatnag na Dios a kaabigan ya katapat na kada subok.
8 On, say agnaparaan a kaabigan na Dios et ipapatnag diad nanduruman paraan. Insulat nen apostol Juan: “Lapud sikatoy napno na agnaparaan a kaabigan, naawat tayon amin ed sikato so daakan ya agnaparaan a kaabigan.” (Juan 1:16) Dakel ya bendisyon so nanaawat tayo lapud pangipapatnag nen Jehova na kaabigan to ed nanduruman paraan. Anto iratan?
9. Panon tayon nagugunggonaan ed agnaparaan a kaabigan nen Jehova, tan panon tayon nipanengneng ya misalsalamat tayod satan?
9 Napeperdona iray kasalanan tayo. Lapud agnaparaan a kaabigan nen Jehova, naperdona iray kasalanan tayo, basta magbabawi tan mantultuloy tayon labanan so tendensia tayon mankasalanan. (Basaen so 1 Juan 1:8, 9.) Nepeg ya pisalamatan tayon maong so panangasi na Dios tan sikatoy igloria tayo. Oniay insulat nen Pablo ed saray kapara ton alanaan ya Kristiano: “Inliktar to itayo [nen Jehova] ed autoridad na kabilungetan tan inyalis to itayo ed panarian na inad-aro ton Anak, a diad panamegley to et nibulos itayo lapud dondon, salanti, aperdona iray kasalanan tayo.” (Col. 1:13, 14) No napeperdona iray kasalanan tayo, dakel nin alay abig ya bendisyon so naawat tayo.
10. Anto so panliliketan tayo lapud agnaparaan a kaabigan na Dios?
10 Walaan itayo na mareen ya relasyon ed Dios. Niyanak tayon makasalanan, kanian nagmaliw itayon kakabusol na Dios. Oniay imbaga nen Pablo: “Akapikareenan itayo la ed Dios diad impatey na Anak to sanen kakabusol itayo ni.” (Roma 5:10) Lapud sayan pikakareenan, sarag tayoy makapikaaro ed si Jehova. Kuan nen Pablo ya awalaan itayo na onian pribilehyo lapud agnaparaan a kaabigan nen Jehova. Insulat to: “Natan ta niyabawag itayo lan matunong [saray alanaan ya agagi nen Kristo] lapud pananisia, panggayagaan tayo so pikakareenan ed Dios diad panamegley nen Katawan tayon Jesu-Kristo, a diad panamegley to et naabuloyan tayo met ya onasingger lapud pananisia pian makaawat tayoy agnaparaan a kaabigan a naeeksperiensya tayo la natan.” (Roma 5:1, 2) Talagan bendisyon itan!
11. Panon ya natutulongan na saray alanaan ya magmaliw a matunong so ‘arum a karnero’?
11 Magmamaliw tayon matunong. Amin tayo et niyanak ya agmatunong. Balet impasakbay nen propeta Daniel ya diad panaon na anggaan, “saramay walaay aralem a pakatalos,” saray nakekeraan ya alanaan, et “ontutulong ed dakerakel pian magmaliw a matunong.” (Basaen so Daniel 12:3.) Diad pampupulong tan pambabangat da, minilyon ya ‘arum a karnero’ so natutulongan dan magmaliw ya matunong ed arapan nen Jehova. (Juan 10:16) Balet nagmaliw labat iyan posible lapud agnaparaan ya kaabigan nen Jehova. Impaliwawa nen Pablo: “Sikaray iyaabawag na Dios a matunong lapud dondon a binayaran nen Kristo Jesus pian nibulos ira. Saya et sakey a regalon inter na Dios lapud agnaparaan a kaabigan to.”—Roma 3:23, 24.
12. Panon ya mikonektaan so pikakasi ed agnaparaan ya kaabigan na Dios?
12 Makaasingger tayod trono na Dios panamegley na pikakasi. Lapud agnaparaan ya kaabigan nen Jehova, naikdan itayo na pribilehyon makaasingger ed trono tod tawen panamegley na pikakasi. Diad tua et tinukoy nen Pablo so trono nen Jehova ya “trono na agnaparaan a kaabigan” tan papasesegen to itayon onasingger ed satan “tekep na bulos a panagsalita.” (Heb. 4:16a) Inter nen Jehova ed sikatayo iyan pribilehyo panamegley na Anak to, kanian “bulobulos itayon makapansalita tan matalek itayon makaasingger ed Dios diad panamegley na pananisia tayo ed Kristo.” (Efe. 3:12) Say pakaasingger ed si Jehova panamegley na pikakasi et agaylay abig a paraan na pangipapanengneng toy agnaparaan ya kaabigan to.
13. Panon ya ‘makatulong ed sikatayo so agnaparaan a kaabigan diad dugan panaon’?
13 Natutulongan itayo diad dugan panaon. Papasesegen itayo nen Pablo ya naynay ya onasingger ed si Jehova panamegley na pikakasi, “pian makaawat tayoy panangasi tan agnaparaan a kaabigan ya ontulong ed sikatayo diad dugan panaon.” (Heb. 4:16b) Kada no wala ray subok o problema ya pakakairapan tayo, sarag tayoy onkerew na maaron tulong nen Jehova. Anggano agti makanepegan ed satan, eebatan toy pikakasi tayo, mabetbet et panamegley na saray agagi tayo, “diad ontan et makapanmatalek itayo tan ibaga tayo: ‘Si Jehova so mananulong ko; agak ontakot. Antoy nagawaan na too ed siak?’”—Heb. 13:6.
14. Panon ya naliligliwa so puso tayo lapud agnaparaan a kaabigan nen Jehova?
14 Naliligliwa so puso tayo. Say baleg ya bendisyon ya nanaawat tayo lapud agnaparaan a kaabigan nen Jehova et naliligliwa so maneermen ya puso tayo. (Sal. 51:17) Insulat nen Pablo ed saray napapasegsegang ya Kristiano ed Tesalonica: “Komon ta say Katawan tayon Jesu-Kristo tan say Dios ya Ama tayo, a mangaaro ed sikatayo tan angiter na agmanganggan ligliwa tan alay abig ya ilalo diad panamegley na agnaparaan a kaabigan, so manligliwa ed kapusoan yo tan mamabiskeg ed sikayo.” (2 Tes. 2:16, 17) Talagan makaligliwan naamtaan ya sikatayoy maaron aasikasoen nen Jehova lapud daakan a kaabigan to!
15. Antoy ilalo tayo lapud agnaparaan a kaabigan na Dios?
15 Walaan itayo na ilalon manbilay ya anggapoy anggaan. No diad sarili tayo labat, anggapo lay ilalo tayo, ta makasalanan itayo. (Basaen so Salmo 49:7, 8.) Balet iikdan itayo nen Jehova na marakdakep ya ilalo. Impromisa nen Jesus ed saray papatumbok to: “Saya so linawa nen Amak, a balang sakey a mamidbir ed Anak tan mangipatnag na pananisia ed sikato et nawalaan na bilay ya andi-anggaan.” (Juan 6:40) On, say ilalon pambilay ya anggapoy anggaan et regalo na Dios, tan alay abig ya paraan na pangipapatnag toy agnaparaan a kaabigan. Pisalsalamatan itan nen Pablo, kanian imbaga to: “Impatnag la na Dios so agnaparaan a kaabigan to, a manresultad kiliktar na amin a klase na totoo.”—Tito 2:11.
AGYO AABUSOEN SO AGNAPARAAN A KAABIGAN NA DIOS
16. Panon ya inabuso na arum ya Kristiano nensaman so agnaparaan a kaabigan na Dios?
16 Anggaman dakel so nanaawat tayon bendisyon lapud agnaparaan a kaabigan nen Jehova, agtayo iisipen ya konsintien to lay amin ya kagagawa. Sinali na arum ya Kristiano nensaman ya ‘gawaen a baraan so agnaparaan a kaabigan na Dios parad anggapoy-baing a kagagawa.’ (Jud. 4) Mapatnag ya inisip na sarayan agmatoor ya Kristiano ya sarag day manggawa na kasalanan tan nailaloan dan perdonaen ira nen Jehova. Mas grabe ni, iingganyoen da ray agagi ra ya mibiang ed makapabaing ya kagagawa ra. Anggad natan, siopaman ya manggagawad satan et ‘leleglemewen toy espiritu na agnaparaan a kaabigan.’—Heb. 10:29.
17. Antoy mapuersan insimbawa nen Pedro?
17 Natan et papanisiaen nen Satanas so arum ya Kristiano ya naawat day panangasi na Dios tan ag-ira nadusa ed panggagawa ray kasalanan. Balet anggano peperdonaen nen Jehova iray magbabawin nankasalanan, iilaloan to ya gawaen tayoy amin a nayarian tayo ya labanan so tendensian mankasalanan. Oniay impaisulat tod si Pedro: “Kanian inad-arok ya agagi, lapud amta yo la iya, manalwar kayo pian agkayo nibalang a kaiba ra diad panamegley na panamalikdo na saray totoon mananumlang na ganggan tan lapud saya et ompan onkapuy so pananisia yo. Imbes, mantultuloy komon ya ombaleg so naawat yon agnaparaan a kaabigan tan say kakabatan yo nipaakar ed Katawan tan Manangiliktar tayo a si Jesu-Kristo.”—2 Ped. 3:17, 18.
WALA RAY RESPONSABILIDAD ED PANGAWAT NA AGNAPARAAN A KAABIGAN
18. Lapud agnaparaan a kaabigan nen Jehova, anto ray responsabilidad tayo?
18 Lapud pisasalamat ed pakakaawat tayo na agnaparaan a kaabigan nen Jehova, responsabilidad tayod sikato tan ed kaparan too ya usaren iray regalo tayo pian nigalang so Dios tan nagunggonaan so arum. Panon? Inmebat si Pablo: “Sirin, lapud nandurumay regalon inter ed sikatayo unong ed agnaparaan a kaabigan . . . no ministeryo itan, mantultuloy itayo ed satan a ministeryo; odino samay manbabangat, sikatoy mantultuloy ed panagbangat to; odino samay mamapaseseg, sikatoy mantultuloy a mamaseseg; . . . samay mangipapatnag na panangasi, gawaen to itan a malikeliket.” (Roma 12:6-8) Say agnaparaan a kaabigan nen Jehova ed sikatayo so nepeg ya mamakiwas ed sikatayon mankuli diad ministeryo, manbangat na Biblia ed arum, mamaseseg ed saray agagi tayo, tan mamerdona ed siopaman ya akagaway lingo ed sikatayo.
19. Anton responsabilidad so aralen tayo diad onsublay ya artikulo?
19 Lapud pisasalamat ed pakakaawat tayo na balbaleg a panangaro nen Jehova, nepeg ya napakiwas tayon gawaen so amin ya nayarian tayon ‘sigpot ya ipulong so maong a balita nipaakar ed agnaparaan a kaabigan na Dios.’ (Gawa 20:24) Sayan responsabilidad et detalyado tayon aralen diad onsublay ya artikulo.
^ [1] (parapo 2) Nengnengen so “Agnaparaan a kaabigan” diad “Glosaryo na Saray Termino ed Biblia” ed Balon Mundo a Patalos.


c: text/html

text:
Kasin Antam La?
Talaga kasin wala nensaman so mangisisibwag na sisanyas ed daralusan na arum?
DIAD Mateo 13:24-26, inkuan nen Jesus: “Say Panarian na tawen et niyaliling ed sakey a toon angisibwag na maong a bini diad uma to. Legan a nanaugip iray totoo, sinmabi so kabusol to tan angisibwag met na saray sisanyas diad angisibwagan na saray trigo, insan tinmaynan. Sanen tinmubo tan binmuyag la iray trigo, tinmubo met iray sisanyas.” Kinuestion na arum iran managsulat no kasin tua itan, balet diad saray legal ya kasulatan na Roma napatnagan ya nagagawa itan.
Nabasa ed sakey ya Bible dictionary: “Say pangisibwag na dika ya kaparpara na sisanyas pian makabawi . . . et krimen diad ley na Roma. Lapud kabiangan itan na ganggan, mapatnag ya mabetbet a nagagawa itan.” Impaliwawa na iskolar ed ganggan, si Alastair Kerr, ya nen 533 C.E. et im-publish na Romanon Emperador ya si Justinian so Digest, sumaryo na ganggan na Roma tan sulsulat na saray eksperto ed ganggan nen manga 100-250 C.E. Base ed satan (Digest, 9.2.27.14), tinukoy nen Ulpian, sakey ya eksperto ed ganggan, so sakey a kaso nen komaduan siglo ya inasikaso na manuley ed Roma ya si Celsus. Walay angisibwag na sisanyas ed daralusan na sananey, kanian aderal so tanem to. Akasulat ed Digest iray legal ya remedyon nagawaan na akanggawa, odino dumaralos, pian makalay bayar ed danyos.
Saratan ya kaso ed Roma et paneknek ya talagan nagagawa imay situasyon ed ilustrasyon nen Jesus.
Panon kalaknab so kawayangan ya inter na Roma ed saray Judion manuley ed Judea nen inmunan siglo?
DIAD saman a panaon, say Judea et sakop na Roma, ya irerepresenta na gobernador tan wala ray sundalo to. Say manunan responsabilidad to et mankolekta na buis parad Roma tan pansiansiaen so kareenan tan uksoy. Seseguroen na Roma ya napatunda iray ilegal ya aktibidad tan nadusa iray manggugulo. Say arum nin inagew-agew ya kimey et impalima la na Roma ed saray Judion lider.
Say Sanhedrin so pinagka-supreme court na saray Judio tan satan so manggagawa tan mangipapaakseb na ganggan na saray Judio. Wala met iray mas abeban korte ed interon Judea. Karaklan ed saray kason sibil tan kriminal et impalima na Roma ed saratan ya korte tan agla iratan pibabalian na Roma. Pero walay limitasyon na saray korte ed Judea. Agda nayarin ipapatey iray kriminal—say Roma labat so nayarin mandesisyon ed satan. Puera labat ed samay impan-bista na saray membro na Sanhedrin ed si Esteban tan kayari to et impatupak da anggad inatey.—Gawa 6:8-15; 7:54-60.
Malaknab met sirin so pakayari na Judion Sanhedrin. Balet “agkontrolado na satan,” so kuan na iskolar ya si Emil Schürer, “iray Romanon manuley ta anggan anton oras et sarag day onsalet tan onaksion, singa samay ginawa ra nen walay suspetsa dan onkokontra ed gobierno.” Say sakey ya alimbawa na satan et samay kason inasikaso na komander na saray sundalo ya si Claudio Lisias, ya angiliktar ed si apostol Pablo, sakey a Romano.—Gawa 23:26-30.

robotstxt: allowed

filter: keep


text:
LEKSION 27
Akin ya Mausa-usar so Library na Kingdom Hall?
Labay moy man-research pian naaruman so kakabatan mod Biblia? Kasin interesado ka ed sakey ya teksto, karakter, lugar, o bengatla ya abasam ed Biblia? Odino ompan walay problemam tan iisipen mo no kasin natulongan ka na Salita na Dios. Sarag mon usaren so library na Kingdom Hall.
Wadtan iray makatulong ed pan-research. Seguradon anggapod sika so amin ya publikasyon na Saray Tasi nen Jehova ed lenguahem. Balet walad library na Kingdom Hall so maslak ed saray balon publikasyon. Nayarin wala met ditan so pigaran patalos na Biblia, diksionaryo, tan arum nin reperensya. Sarag mon usaren so library antis tan kayari na aral. No walay computer ditan, posiblin wala met so Watchtower Library to. Program itan ed computer ya nankargay dakel a publikasyon tayo tan mainomay ya usaren lapud sarag moy mananap na topic, salita, odino teksto.
Makatulong itan ed saray estudyante ed Aral Parad Ministeryo tan Bilay na Kristiano. Sarag mon usaren so library na Kingdom Hall no ipaparaan moy asainmin mo. Say manangasikaso na Aral Parad Ministeryo tan Bilay na Kristiano so akanresponsabilidad ed library. Seseguroen to ya nikarga ditan iray balon publikasyon tan maayos iratan. Sarag moy manpabangat ed sikato odino ed samay mangiyaaral ed sika no panon mon anapen iray kaukolan mon reperensya. Balet, agnayarin ipaway ed Kingdom Hall iray libron walad library. Tan siempre, alwaran tayon maong so pangusar ed saray libro tan agtayo gugulisan o susulatan iratan.
Ibabaga na Biblia ya pian naromog tayo so “kakabatan nipaakar ed Dios,” kaukolan ya seetan tayon anapen itan ya “singa akaamot iran kayamanan.” (Proverbio 2:1-5) Natulongan ka na library na Kingdom Hall pian nagawaan mo itan.
Anto ray walad library na Kingdom Hall ya makatulong ed pan-research?
Siopay makatulong ed sika diad pangusar mod library?


text:
KAPITULO 13
Kasin Amin ya Selebrasyon et Makapaliket ed Dios?
“Itultuloy yon seguroen no antoy makapaliket ed Katawan.”—EFESO 5:10.
1. Antoy nepeg tayon gawaen pian naseguro tayon naliketan si Jehova ed panagdayew tayo, tan akin?
ONIAY imbaga nen Jesus: “Saray mandadayew ed Ama et mandayew ed sikato diad espiritu tan katuaan, ta diad tua et ontan iray aanapen na Ama a mandayew ed sikato.” (Juan 4:23; 6:44) Kada sakey et nepeg ton ‘itultuloy a seguroen no antoy makapaliket ed Katawan.’ (Efeso 5:10) Aliwan lanang ya mainomay ya gawaen itan. Papalikdoen itayo nen Satanas pian makagawa itayo na mamaermen ed si Jehova.—Apocalipsis 12:9.
2. Ipaliwawa no antoy agawa diad asingger ed Palandey Sinai.
2 Panon itayon papalikdoen nen Satanas? Say sakey ya gagawaen to et buburagasen toy isip tayo pian agtayo napambiigan so duga tan aliwa. Imanoen no antoy agawa ed nasyon na Israel nen nankampo irad asingger ed Palandey Sinai. Tinmatdang si Moises ed palandey, tan nanalagar iray totoo ed ipawil to diad kampo. Balet ag-abayag, agla ra akaanos ya manalagar tan kinerew da ed si Aaron ya igawaan to ray dios. Kanian sikatoy nanggaway balitok ya estatua na kilaw a baka. Insan nampiesta iray totoo. Sinmayaw irad paliber na estatua tan dinakmomoan da. Inisip da ya si Jehova so dadayewen da legan iran ondadakmomo ed samay estatua. Balet anggano inisip da ya satan ya okasyon et “piesta parad si Jehova,” aliwa nin siansia itan. Parad si Jehova et panag-idolatriya itan, kanian dakel ed sikara so inatey. (Exodo 32:1-6, 10, 28) Antoy naaralan tayod saya? Agmo papalikdoen so sarilim. ‘Agmo didiwiten iray marutak,’ tan paibangat kad si Jehova no antoy duga tan no antoy aliwa.—Isaias 52:11; Ezequiel 44:23; Galacia 5:9.
3, 4. Akin et maabig no amtaen tayoy nanlapuan na dakel ya popular ya selebrasyon?
3 Nen wadiad dalin si Jesus, impasal to ray apostol to ya magmaliw ya alimbawa ed malinis ya panagdayew. Kayari impatey to, intuloy na saray apostol ya ibangat iray prinsipyo nen Jehova ed saray balon disipulo. Balet nen inatey la ray apostol, wala ray palson managbangat ya inloob dad kongregasyon iray aliwan ideya tan saray paganon kustombre tan selebrasyon. Sinalatan da ni ingen so tawag ed saratan ya paganon selebrasyon pian magmaliw ya singa Kristiano. (2 Tesalonica 2:7, 10; 2 Juan 6, 7) Dakel ed saratan ya selebrasyon so popular ni anggad natan, tan siansia nin onsusuporta ed palson bangat, tan anggan say demonismo ni ingen. *—Apocalipsis 18:2-4, 23.
4 Diad interon mundo natan, saray selebrasyon tan holiday et importantin kabiangan na bilay na totoo. Balet legan ya tuloytuloy mon nanaaralan no antoy panmoria nen Jehova, ompan nanengneng mo ya kaukolan mon umanen so panmoriam ed arum ya selebrasyon. Nayarin aliwan mainomay a gawaen itan, balet makaseguro ka ya tulongan ka nen Jehova. Pantongtongan tayo so nanlapuan na arum ed saray popular ya selebrasyon pian natalosan tayo no antoy nalilikna nen Jehova ed saratan.
PANON YA GINMAPO SO KRISMAS?
5. Antoy ebidensya ya ag-inyanak si Jesus ed Disyembre 25?
5 Diad dakel a bansa, seselebraan so Krismas kada Disyembre 25 lapud iisipen na totoo ya atan so petsa na inkiyanak nen Jesus. Anggapoy ibabaga na Biblia ya eksakton agew odino bulan na inkiyanak nen Jesus, balet ibabaga na satan no antoy panaon ed saman. Insulat nen Lucas ya nen inyanak si Jesus diad Betlehem, “wala ray managpastol a manaayam ed kaumaan” ya mangaasikaso ed saray pulok da. (Lucas 2:8-11) No Disyembre et ambetel, mauran, tan mani-snow diad Betlehem, kanian imposiblin walad kaumaan no labi iray managpastol pian bantayan so pulok da. Antoy naaralan tayod saya? Nen inyanak si Jesus et aliwan ambetebetel so panaon, kanian aliwa sirin ya Disyembre. Parehon ipapanengneng na Biblia tan na saray ebidensya ed history ya sikatoy inyanak ed bulan ya ompetek ed tatawagen tayo natan ya Setyembre tan Oktubre.
6, 7. (a) Panon ya ginmapo iray dakel a kustombre no Krismas? (b) Antoy nepeg ya rason tayo no mangiiter tayoy regalo?
6 Panon sirin ya ginmapo so Krismas? Nanlapu itan ed pagano iran piesta, singa say Romanon piesta ya Saturnalia, sakey a selebrasyon parad si Saturn ya dios na panagdalus. Ibabaga na The Encyclopedia Americana: “Say Saturnalia, a piesta na saray Romano ya seselebraan ed kapegleyan na Disyembre, so angiyaligan ed dakel ya kustombre na panliliket legan na Krismas. Alimbawa, inalig ed satan ya selebrasyon iray engranden panangan, paniiteran na regalo, tan panselsel na saray kandila.” Ontan met, seselebraan no Disyembre 25 so birthday nen Mithra, say dios ya agew na saray Persiano.
7 Balet karaklan ed saray totoon manseselebra na Krismas natan et agda iisipen iray paganon nanlapuan na satan. Basta tatalaranan day Krismas ta panaon itan ya nakaiba iray kapamilya da, dakel so panangan, tan maniiteran iray regalo. Siempre, inaro tayo ray kapamilya tan kakaaro tayo, tan labay nen Jehova ya maniiteran iray lingkor to. Ibabaga na 2 Corinto 9:7 ya “aaroen na Dios so maliket a mangiiter.” Aglabay nen Jehova ya say pangiter tayo labat et no wala ray espisyal ya okasyon. Labalabay na saray totoo nen Jehova so maniiteran na regalo tan nakaiba iray kakaaro tan kapamilya da diad anggan anton panaon, tan ag-ira manaalagar na kasalat. Mangiiter ira lapud panangaro.—Lucas 14:12-14.
8. Kasin say impanregalo na saray astrologo ed si Jesus et sanen sikatoy kapkapangiyanak ni labat? Ipaliwawa.
8 Pian suportaan so ideya na paniiteran na regalo no Krismas, ibabaga na dakel a totoo ya walay taloran ari odino mago ya angiter na regalo ed kapkapangiyanak nin Jesus ya walad atotong. Tua ya walay grupo na lalaki ya binmisita tan angiter na regalo ed si Jesus. Diad panaon na Biblia, apasalan so pangiter na regalo ed sakey ya importantin too. (1 Arari 10:1, 2, 10, 13) Balet kasin antam ya ibabaga na Biblia ya astrologo iraman a lalaki, totoon manma-magic tan agmandadayew ed si Jehova? Sakey ni, agda binisita si Jesus sanen sikatoy kapkapangiyanak ni ed atotong. Sikatoy binisita da sanen sikatoy “ugaw” la ya manaayam ed abung.—Mateo 2:1, 2, 11.
ANTOY IBABAGA NA BIBLIA NIPAAKAR ED BIRTHDAY?
9. Anto ran selebrasyon na birthday so abitla ed Biblia?
9 Maliket so agew na inkiyanak na sakey ya ugaw. (Salmo 127:3) Balet agto labay ya ibaga ya kaukolan tayon selebraan so birthday. Isipen pa iya: Duara labat ya selebrasyon na birthday so abitla ed Biblia. Say sakey et say birthday na Faraon na Ehipto, tan samay sakey et say birthday nen Arin Herodes Antipas. (Basaen so Genesis 40:20-22; Marcos 6:21-29.) Sarayan manuley et parehon agmanlilingkor ed si Jehova. Diad tua, anggapoy nabasa tayod Biblia ya nanselebra na birthday so anggan sakey a mandadayew ed si Jehova.
10. Antoy pangipapasen na saray Kristiano nensaman ed panselebra na birthday?
10 Ibabaga na The World Book Encyclopedia ya saray Kristiano nensaman et “ipapasen dan say panselebra na inkiyanak na anggan siopa et paganon kustombre [o kagagawa].” Saray ontan ya kustombre et nanlapud palson doktrina. Singa bilang, panisiaan na saray Griego nensaman ya kada too et proprotektaan na sakey ya espiritu ya manbabantay ed sikato diad inkiyanak to. Tan iisipen da ya satan ya espiritu et walay koneksion tod dios ya niyanak met ed satan a petsa. Nilikud ed saray paganon doktrina ya nanlapuan na birthday, walay koneksion na satan ed astrolohiya tan horoscope.
11. Antoy nalilikna nen Jehova no maiter itayo?
11 Iisipen na dakel a totoo ya espisyal ya agew so birthday da, tan iilaloan dan diad saman ya agew et nepeg ya ipaliknad sikaray apresasyon tan panangaro. Balet sarag tayon ipanengneng so panangaro tayod saray kapamilya tan kakaaro tayo diad anggan anton agew na taon imbes ya diad saksakey labat ya espisipikon agew. Labay nen Jehova ya ipatnag tayoy kaabigan tan inkamaiter diad amin a panaon. (Basaen so Gawa 20:35.) Pisalamatan tayoy Jehova ed mablin regalo a bilay ya iiter tod sikatayo diad kada agew, aliwa labat ya diad agew na inkiyanak tayo.—Salmo 8:3, 4; 36:9.
12. Akin ya mas maong ni so agew na impatey nen say agew na inkiyanak?
12 Ibabaga na Eclesiastes 7:1: “Say maabig a ngaran et mas maong ni nen say maabig a larak, tan say agew na impatey et mas maong ni nen say agew na inkiyanak.” Akin ya mas maong ni so agew na impatey nen say agew na inkiyanak? Nen inyanak itayo, anggapo nin balot so agawaan tayo, balanglan maong odino mauges. Balet no usaren tayoy bilay tayo ed panlingkor ed si Jehova tan panggawa na kamaongan ed arum, manggagawa itayo na “maabig a ngaran,” odino reputasyon, tan nodnonoten itayo nen Jehova anggano ompatey itayo. (Job 14:14, 15) Saray totoo nen Jehova et agda seselebraan so birthday da, odino say birthday nen Jesus. Diad tua, say saksakey ya ingganggan nen Jesus ya nodnonoten tayo et say Memoryal na impatey to.—Lucas 22:17-20; Hebreo 1:3, 4.
SARAY NANLAPUAN NA EASTER
13, 14. Anto ray koneksion na selebrasyon na Easter ed paganon panagdayew?
13 Papanisiaan na dakel a totoo ya seselebraan day inkioli nen Jesus no seselebraan day Easter. Balet diad tua, say panselebra na Easter et walay koneksion tod diosa na saray Anglo-Saxon ya si Eostre, say paganon diosa na palbangon tan panaon ya spring. Impaliwawa na The Dictionary of Mythology ya sikato met so diosa na panag-anak. Tan arum ed saray kustombre no Easter et walay koneksion to ed satan. Singa bilang, ibabaga na Encyclopædia Britannica ya saray iknol et “kaslakan lan uusaren a simbolo na balon bilay tan kikioli.” Ontan met, diad paganon panagdayew et abayag lan uusaren iray kuneho bilang simbolo na panag-anak. Malinew sirin ya anggapoy koneksion na Easter ed inkioli nen Jesus.
14 Kasin naliliketan si Jehova no panlaoken so palson kustombre na relihyon tan say inkioli na Anak to? Siempre andi. (2 Corinto 6:17, 18) Diad tua, ag-itayon balot igaganggan nen Jehova ya selebraan so inkioli nen Jesus.
ANTO SO HALLOWEEN?
15. Antoy nanlapuan na Halloween?
15 Say Halloween ya seselebraan ed bisperas na All Saints’ Day et walay koneksion to ed saray manananem, tianak, tan anyani. Sayan selebrasyon et aliwa lan balo. Diad sulaw ya sankaasinggeran ed Nobyembre 1, saray totoon Celt a nanayam ed Britanya tan Ireland nensaman et seselebraan day piesta na Samhain. Papanisiaan da ya legan na sayan piesta, ompapasyar ed dalin iray espiritu na inaatey. Manaatang na naakan tan nainum iray totoo pian ag-ira kuno sakitan na saray espiritu. No mansusulong na costume iray ugugaw insan ira onlad kaabungan tan ibaga day “Trick or treat,” agda nalilikas ya aaligen da imay kustombre nensaman ya walay koneksion to ed saray demonyo.
SARAY KASAL YA MAKAPALIKET ED DIOS
16, 17. Antoy nepeg tayon ikonsidera no manplaplano tayo na kasal?
16 Say kasal et maliket ya okasyon. Diad interon mundo, nanduruma so paraan na panseselebra ed satan. Kaslakan ya agla iisipen na totoo no antoy nanlapuan na saray kustombre, kanian agda amta ya say arum ed saratan et nanlapud saray paganon doktrina na relihyon. Balet seseguroen na Kristianon saninaro ya manplaplanon mankasal ya makapaliket ed si Jehova so kasal da. No amta da so nanlapuan na saray kustombre ed kasal, makapanggawa ira na dugan desisyon.—Marcos 10:6-9.
17 Arum ed saray kustombre ed kasal et papanisiaan ya mangiter na ‘suerte’ ed balon kasal. (Isaias 65:11) Singa bilang, diad arum a lugar et sisibwagan na belas odino arum nin kapara na satan so nobyo tan nobya. Papanisiaan da ya lapud satan et nawalaan na ananak so balon kasal, maliket ira, ondukey so bilay da, tan naprotektaan ira ed mauges. Balet papaliisan na saray Kristiano so amin a kustombre ya walay koneksion to ed palson relihyon.—Basaen so 2 Corinto 6:14-18.
18. Anto ran prinsipyo na Biblia so onaplika ed saray kasal?
18 Labay na Kristianon saninaro ya magmaliw a maliket tan mapagalang so kasal da tan naliketan so amin ya onatendi. Saray bisita ed Kristianon kasal et agmangibaga na saray salitan sarkastiko, mangipapasagilig na nipaakar ed sekso, odino antokaman ya mamabaing ed balon kasal odino ed arum. (Proverbio 26:18, 19; Lucas 6:31; 10:27) Say kasal na Kristiano et nepeg ya aliwan panaon na “panangipangta na sakey ed saray kaykayarian to.” (1 Juan 2:16) No manplaplano kan mankasal, nepeg mon seguroen ya maliket so nanonotan mo no pawilen mo ray agawa ed satan ya agew.—Nengnengen so Kaaruman ya Impormasyon 28.
SAY NANLAPUAN NA PAN-TOAST NA IINUMEN
19, 20. Anto ray nanlapuan na pan-toast?
19 Say sakey ya apasalan ya gawaen ed saray kasal tan arum nin okasyon et say pan-toast na iinumen. Legan na pan-toast, walay mangibaga na wish o sakey a mensahe insan itagey na arum so baso da. Antoy nepeg ya panmoria na saray Kristiano ed pan-toast?
20 Ibabaga na International Handbook on Alcohol and Culture ya say pan-toast et posiblin nanlapud paganon kustombre nensaman ya “panangiyapay na sagradon iinumen ed saray dios.” Gagawaen iya pian “naebatan so sakey a wish—say pinatikey ya dasal ya kaslakan ya ibabalikas ya ‘ondukey komon so bilay mo!’ odino ‘maksil komon so laman mo!’” Nensaman, itatagey na totoo iray baso da pian pabendisyonan ed saray dios da. Balet aliwan ontan so paraan na pangiiter nen Jehova na bendisyon.—Juan 14:6; 16:23.
“SIKAYO RAN MANGAARO ED SI JEHOVA, BUSOL YOY KAUGSAN”
21. Anto ni ran selebrasyon so nepeg ya paliisan na saray Kristiano?
21 No mandedesisyon ka no kasin mibiang kad sakey ya selebrasyon, nonot mo no anton ugali odino kagagawa so ipapaseseg na satan. Singa bilang, diad saray arum ya selebrasyon tan piesta et wala ray mabanday o bastos a sayaw, alablabas ya kakainum, tan imoralidad ni ingen. Saray ontan ya selebrasyon et nayarin onsusuporta ed kabibilay na saray bakla tan tomboy odino mangipapaseseg na nasyonalismo. No mibiang tayo ed ontan iran selebrasyon, talaga kasin bubusolen tayo iray bubusolen nen Jehova?—Salmo 1:1, 2; 97:10; 119:37.
22. Antoy makatulong ed sakey a Kristiano ya mandesisyon no kasin mibiang ed sakey a selebrasyon?
22 Kaukolan ya manalwar a maong iray Kristiano pian napaliisan da iray selebrasyon ya agmamapagalang ed Dios. Oniay insulat nen apostol Pablo: “Balanglan mamangan odino oniinum kayo odino antokaman so gagawaen yo, gawa yo so amin a bengatla parad kigloriaan na Dios.” (1 Corinto 10:31; nengnengen so Kaaruman ya Impormasyon 29.) Siempre, aliwan amin a selebrasyon et walay koneksion tod imoralidad, palson relihyon, odino nasyonalismo. No say sakey a selebrasyon et aliwan kontra ed saray prinsipyo na Biblia, kaukolan tayoy personal ya mandesisyon no kasin mibiang tayod satan. Labay tayo met ya ikonsidera no antoy epekto ed arum na desisyon tayo.
PAGALANGAN MOY JEHOVA ED SARAY IBABAGAM TAN GAGAWAEN MO
23, 24. Panon tayon ipaliwawa ed saray aliwan Tasi ya kapamilya tayo so desisyon tayo nipaakar ed saray selebrasyon?
23 Nayarin agka la mibibiang ed saray selebrasyon ya agmamapagalang ed si Jehova. Balet ompan isipen na arum ed saray kapamilyam ya aliwan Tasi nen Jehova ya agmo la ra labay odino agmo la labay so miulop ed sikara. Ompan parad sikara et diad saray holiday labat nakompleto so pamilya yo. Kanian antoy gawaen mo? Dakel so paraan pian nipasegurom ya inarom ira tan importante ira ed sika. (Proverbio 11:25; Eclesiastes 3:12, 13) Sarag mo ran imbitaan pian nakaibam ira ed arum ya okasyon.
24 No labay ya naamtaan na kakanayon mo no akin ya agka la mibibiang ed saray holiday, sarag moy mananap na impormasyon ed saray publikasyon tayo tan diad jw.org ya ontulong ed sikan mangipaliwawa ed saray rason mo. Alwaran moy panagsalitam pian agda isipen ya ipipilit mon sika so duga odino papasooten mo ran aligen so panagnonot mo. Anosan mon ipaliwawa ed sikara ya anggad nanengneng da ya dakel so inkonsideram antis kan nandesisyon. Mansiansia kan kalmado tan ‘naynay komon a maabig iray salitam, ya atimplaan na asin.’—Colosas 4:6.
25, 26. Panon ya nibangat na atateng iray ananak da ya pablien iray estandarte nen Jehova?
25 Importante ya malinew ed sikatayo so rason no akin ya agtayo mibibiang ed saray arum a selebrasyon. (Hebreo 5:14) Say gagala tayo et pian paliketen si Jehova. Tan no sakey tayon ateng, nepeg tayon ipanaon so pangibangat ed saray ananak tayo pian natalosan tan pablien da iray prinsipyo na Biblia. No tudtua ed sikara si Jehova, labay da met ya paliketen.—Isaias 48:17, 18; 1 Pedro 3:15.
26 Naliliketan si Jehova no nanenengneng ton gagawaen tayoy anggaay nayarian tayon mandayew ed sikato diad malinis tan matuan paraan. (Juan 4:23) Balet iisipen na dakel ya imposible so magmaliw a matua ed sayan matilan mundo. Kasin tua itan? Pantongtongan tayo diad ontumbok ya kapitulo.
^ par. 3 Naromog mo ray impormasyon nipaakar ed espisipiko iran selebrasyon diad Watch Tower Publications Index, Giya ed Pan-research na Saray Tasi nen Jehova, tan jw.org.


text:
‘Mangiter Itayo na Apay ed si Jehova’
‘Mangiter Itayo na Apay ed si Jehova’
NO WALAY nanggawa’d sika na kaabigan, panon mon apresyaen itan? Imanoen no panon ya impanengneng na opisyales na saray sundalo so pisasalamat kayari ran akilaban ed saray Midianita. Agawa ’yan bakal kayari impankasalanan na Israel lapud Baal na Peor. Impanalo na Dios so totoo to, tan saray samsam et impankadua na 12,000 sundalo tan arum nin Israelita. Ingganggan nen Jehova iray sundalo ya ikdan da na apag iray saserdote, tan iyapag met na saray Israelita iray Levita.—Num. 31:1-5, 25-30.
Balet, labay nin aruman na saray opisyal so inter da. Oniay inkuan da’d si Moises: ‘Binilang mi ray totoo na bakal a walad pakauley mi, et anggapoy kulang ed sikami anggan sakey.’ Kanian, bilang apay ed si Jehova, angiter ira na balitok tan nanduruman alahas. Say belat na amin ya inregalo ra et masulok a 190 kilos.—Num. 31:49-54.
Diad panaon tayo, dakel met so mangipapanengneng na pisasalamat ed ginawa nen Jehova ed sikara. Balet, aliwan saray dedikadon totoo na Dios labat so misasalamat. Alimbawa, walay sakey a drayber na bus ya angipatnubang tan angabet ed sakey a grupo na delegado diad International Convention ed Bologna, Italya nen 2009. Lapud maal-alwar tan maomaong iyan drayber, nantotongtongan na saray pasahero to ya mansulat ira’d sikato pian misalamat, tan ikdan met na tip tan sakey a libron Anto so Peteg ya Ibabangat na Biblia? Et oniay inkuan na drayber: “Maliket kon awaten so card tan libro, balet ipawil ko iyay kuarta ta labay kon idonasyon pian nitultuloy yoy kimey yo. Anggano aliwa ak a Tasi nen Jehova, labay koy mandonasyon ta anengneng kon mansasagpot kayo lapud aro.”
Lapud saray ginawa nen Jehova ed sika, nipanengneng moy pisasalamat mo’d sikato diad pandonasyon ed sankamundoan ya kimey na saray Tasi nen Jehova. (Mat. 24:14) Akalista’d kahon so pinili na arum a paraan na pangiter.
[Kahon ed pahina 20, 21]
SARAY PARAAN A PINILI NA ARUM A PANGITER
KONTRIBUSYON PARAD SANKAMUNDOAN A KIMEY
Dakel so mangipepelag na kontribusyon diad saray kahon ya atatakan na “Worldwide Work.”
Binulan ya ipapawit na saray kongregasyon irayan kontribusyon diad sangan opisina na saray Tasi nen Jehova a manlilingkor ed bansa ra. Saray boluntaryon donasyon a kuarta et nayari met a direktan ipawit ed Watch Tower Bible and Tract Society of the Philippines, Inc., PO Box 2044, 1060 Manila, odino diad sangan opisina na saray Tasi nen Jehova a manlilingkor ed bansa yo. (Nayari met ya ipawit ed sangan opisina na saray Tasi nen Jehova a manlilingkor ed bansa yo iray boluntaryon donasyon ya akalista’d leksab.) Saray tseke ya ipawit ed address ed tagey so kaukolan ya ingaran ed “Watch Tower Society.” Nayari met ya idonasyon iray alahas odino arum ni ran ankablin bengatla. Nepeg ya itekep ed sarayan donasyon so sakey ya antikey a sulat a mangibabagan inregalo iratan.
DONASYON A WALARAY KONDISYON
Nayari met ya imatalek ed Watch Tower Society so kuarta pian nausar ed sankamundoan a kimey. Balet, ipawil itan sano kerewen la na angimatalek. Parad kaaruman ya impormasyon, ipangasin mitalosan ed Treasurer’s Office diad address ya asalambit la.
CHARITABLE PLANNING
Likud ni’d saray inregalon kuarta, walaray arum nin paraan na panangiter parad sankamundoan a kimey ed Panarian. Kabiangan ed saraya so:
Insurance: Say Watch Tower Society et nayarin iyan bilang benepisyaryo na life insurance policy odino retirement/pension plan.
Saray Deposito ed Bangko: Saray deposito ed bangko, kasulatan nipaakar ed deposito, odino deposito ed panretiro so nayarin imatalek odino ingaran ed Watch Tower Society diad ipatey, unong ed saray kakaukolanen na lokal a bangko.
Saray Stock tan Bond: Saray stock tan bond so nayarin idonasyon ed Watch Tower Society odino ingaran so Watch Tower Society a beneficiary diad ipatey.
Lote tan Abung: Say lote tan abung a nilako et nayarin iregalo, odino no panaayaman ni itan na angidonar, manayam nin siansia ditan legan a mabilay. Mitalosan ed sangan opisina diad bansa yo sakbay ya iyalis so titulo na antokaman a lote tan abung.
Gift Annuity: Say gift annuity et sakey ya uksoyan pian niyalis na sakey so kuarta odino securities (stocks, bonds, shares) diad korporasyon ya uusaren na saray Tasi nen Jehova. Bilang kasalat, say angidonasyon, odino siopaman a pangipiyaan to, so makaawat na espisipikon tinaon a bayar na annuity legay bilay. Say angidonasyon et makaawat na income-tax deduction diad samay taon a niyareglo so gift annuity.
Testamento tan Saray Trust Fund: Saray kayarian odino kuarta so nayarin ipatawir ed Watch Tower Bible and Tract Society of the Philippines, Inc. diad panamegley na sakey a legal a testamento, odino nayarin iyan so Watch Tower Bible and Tract Society of the Philippines, Inc. bilang beneficiary na trust agreement. Say trust fund a parad sakey a relihyoson organisasyon et nayarin walaray pigaran bentaha to ed panag-buis.
Unong ya ipapatnag na terminon “charitable planning,” sarayan klase na donasyon et kaukolan ya iplano na mangidonasyon. Pian natulongan iray malabay ya mandonasyon ed sankamundoan a kimey na saray Tasi nen Jehova panamegley na charitable planning, walay sakey a brosyur diad Ingles tan Español ya atituloan na Charitable Planning to Benefit Kingdom Service Worldwide. Sayan brosyur et inimprinta pian mangiter na impormasyon nipaakar ed nanduruman paraan na panagregalo, ya iter natan odino ipatawir sano ompatey imay akanggawa. Sanen abasa na dakel a totoo iyan brosyur tan kinmonsulta ed saray legal a managkonseho ra ed panag-buis, sinuportaan da so sankamundoan a relihyoson kimey tan pananulong ed kaparan too na saray Tasi nen Jehova, tan dakel met so benepisyo ra ed buis legan dan gagawaen itan. Makala kayo na onian brosyur diad Charitable Planning Office.
Parad kaaruman ya impormasyon, sarag yoy onsulat odino ontawag ed Charitable Planning Office, odino nayari yon kontaken so sangan opisina na saray Tasi nen Jehova diad bansan kawalaan yo.
Charitable Planning Office
Watch Tower Bible and Tract Society of the Philippines, Inc.
186 Roosevelt Avenue, San Francisco del Monte
1105 Quezon City
Telepono: (02) 411-6090


text:
LEKSION 59
Apatiran Kabataan ya Inunor Day Jehova
Nen inawit nen Nabucodonosor ed Babilonia iray prinsipe na Juda, ingganggan toy opisyal na palasyo ya si Aspenaz ya mangasikaso ed sikara. Imbaga nen Nabucodonosor ed si Aspenaz ya pilien to ray kabataan ya lalaki ya maong so laman da tan matatalino. Taloy taon ya ibangat irayan kabataan ta labay da ran gawaen ya atagey ya opisyal ed Babilonia. Kaukolan dan aralen so manbasa, mansulat, tan mansalita na Akkadian, say lenguahe na saray taga Babilonia. Kaukolan met ya say kanen da et pareho ed kakanen na ari tan saray opisyal to. Kaibad sikara so apatiran kabataan ya si Daniel, Hananias, Misael, tan Azarias. Inikdan ira nen Aspenaz na ngaran da ed Babilonia: Beltesazar, Sadrac, Mesac, tan Abednego. Mandayew ni ra kasi ed si Jehova no nabangatan ira na saray taga Babilonia?
Si Jehova labat so labay ya unoren na sarayan apatiran kabataan. Amta ra ya agda nepeg ya kanen iray kakanen na ari, ta ibabaga na Ganggan nen Jehova ya say arum ed saratan et agmalinis. Kanian imbaga dad si Aspenaz: ‘Kerewen mi ya agyo kami papakanen na saray kakanen na ari.’ Imbaga nen Aspenaz ed sikara: ‘No agyo kanen so kakanen na ari insan to nanengneng ya aliwliway itsura yo, pateyen to ak!’
Walay naisip nen Daniel. Imbaga tod samay managserbi na naakan da: ‘Ikdan yo kami labat na pising tan danum ed samploran agew. Tan kayari to, ikompara yoy itsura mi ed arum ya kabataan ya mamangan na kakanen na ari.’ Pinmayag imay managserbi na naakan.
Kayari na samploran agew, mas maong so itsura tan laman nen Daniel tan say taloran kakaaro to nen say arum ya kabataan. Manliket si Jehova ta maunor irad sikato. Inikdan to ni ingen si Daniel na karunongan ya talosan iray pasingawey tan kugip.
Nen asumpal lay impanaral na saray kabataan, inawit ira nen Aspenaz ed si Nabucodonosor. Kinatongtong ira na ari tan anengneng to ya si Daniel, Hananias, Misael, tan Azarias et mas matalino tan aktibo nen saray arum ya kabataan. Pinili to ran apat pian magmaliw ya opisyal ed palasyo to. Lanang iran tetepetan na ari no walay importantin desisyonan to. Ginawa ira nen Jehova ya mas marunong nen say amin ya marunong ya lalaki tan saray magician na ari.
Anggano sananey ya bansa so kawalaan di Daniel, Hananias, Misael, tan Azarias, agda nilingwanan ya si Jehova so Dios da. Sika ey, lanang mo met kasin nanonotan si Jehova anggano agmo kaiba iray ateng mo?
“Anggapo komon so manleglemew ed inkaugaw mo. Imbes, magmaliw kan ehemplo ed saray matoor diad panagsalitam, diad ugalim, diad panangarom, diad pananisiam, diad kalinisan mo.”—1 Timoteo 4:12


text: 36 Saya so salaysay nipaakar ed si Esau, salanti, si Edom.+2 Angasaway Esau na bibiin ananak na Canaan: Si Ada+ ya anak nen Elon a Heteo;+ tan si Oholibama+ ya anak nen Anah, ya apo nen Zibeon a Heveo;3 tan si Basemat,+ a marikit nen Ismael tan agi nen Nebaiot.+4 Tan inyanak nen Ada si Elifaz ed si Esau, tan inyanak nen Basemat si Reuel,5 tan inyanak nen Oholibama si Jeus tan Jalam tan Kora.+Saraya so lalakin ananak nen Esau a niyanak ed sikato diad dalin na Canaan.6 Kayari na satan, inala nen Esau iray asawa to, ananak ton lalaki tan bibii, amin a membro* ed sankaabungan to, say pulok to tan amin ni ran ayayep to, tan amin a kayamanan to ya atipon to+ ed dalin na Canaan tan sikatoy linma ed sananey a dalin ya arawi ed agi ton si Jacob.+7 Ta dakdakel lay kayarian da kanian agla ra nayarin manayam a sankaiba, tan agla magenap ed sikara so dalin a panaayaman da* lapud saray pulok da.8 Kanian nanayam si Esau ed mapalandey a rehyon na Seir.+ Si Esau et atawag met ya Edom.+9 Tan saya so salaysay nipaakar ed si Esau ya ama na saray Edomita ed mapalandey a rehyon na Seir.+10 Saraya so kangaranan na saray ananak nen Esau: si Elifaz ya anak nen Ada ya asawa nen Esau; si Reuel ya anak nen Basemat ya asawa nen Esau.+11 Saray ananak nen Elifaz et si Teman,+ Omar, Zefo, Gatam, tan Kenaz.+12 Si Timna et nagmaliw ya onkokomaduan asawa nen Elifaz, ya anak nen Esau. Agnambayag et inyanak toy Amalek+ ed si Elifaz. Saraya so ananak nen Ada, ya asawa nen Esau.13 Saraya so ananak nen Reuel: si Nahat, Zera, Samah, tan Miza. Saraya so ananak nen Basemat,+ ya asawa nen Esau.14 Saraya so ananak nen Oholibama ya inyanak to ed si Esau: si Jeus, Jalam, tan Kora. Si Oholibama imay asawa nen Esau tan anak nen Anah tan apo nen Zibeon.15 Saraya so shik* ed ananak nen Esau:+ Saray ananak nen Elifaz, a panguloan nen Esau: Shik Teman, Shik Omar, Shik Zefo, Shik Kenaz,+16 Shik Kora, Shik Gatam, tan Shik Amalek. Sarayan ananak nen Elifaz+ et shik ed dalin na Edom. Saraya so ananak tod si Ada.17 Saraya so ananak nen Reuel, ya anak nen Esau: Shik Nahat, Shik Zera, Shik Samah, Shik Miza. Saraya so shik ya ananak nen Reuel diad dalin na Edom.+ Saraya so ananak nen Esau ed si Basemat ya asawa to.18 Tan saraya so ananak nen Oholibama, ya asawa nen Esau: Shik Jeus, Shik Jalam, tan Shik Kora. Saraya so shik ya ananak nen Oholibama, ya anak nen Anah tan asawa nen Esau.19 Saraya so ananak nen Esau, salanti si Edom,+ tan saraya so shik ed sikara.20 Saraya so ananak nen Seir a Horeo, a manaayam ed saman a dalin:+ si Lotan, Sobal, Zibeon, Anah,+21 Dison, Ezer, tan Disan.+ Saraya so shik na saray Horeo, saray ananak nen Seir, diad dalin na Edom.22 Saray ananak nen Lotan et si Hori tan Hemam, tan say agi nen Lotan et si Timna.+23 Saraya so ananak nen Sobal: si Alvan, Manahat, Ebal, Sefo, tan Onam.24 Saraya so ananak nen Zibeon:+ si Aias tan Anah. Saya imay Anah ya akaromog na saray ampetang a subol na danum diad kalawakan legan ya ipapastol to iray asno parad si Zibeon ya ama to.25 Saraya so ananak nen Anah: si Dison tan Oholibama a marikit nen Anah.26 Saraya so ananak nen Dison: si Hemdan, Esban, Itran, tan Keran.+27 Saraya so ananak nen Ezer: si Bilhan, Zaavan, tan Akan.28 Saraya so ananak nen Disan: si Uz tan Aran.+29 Saraya so shik na saray Horeo: Shik Lotan, Shik Sobal, Shik Zibeon, Shik Anah,30 Shik Dison, Shik Ezer, tan Shik Disan.+ Saraya so shik na saray Horeo unong ed saray shik da ed dalin na Seir.31 Natan et niraya so arari a nanuley ed dalin na Edom+ antis a walay arin nanuley ed saray Israelita.*+32 Si Bela ya anak nen Beor so nanuley ed Edom, tan say ngaran na syudad to et Dinhaba.33 Sanen inatey si Bela, si Jobab ya anak nen Zera a taga Bozra so nanuley a kasalat to.34 Sanen inatey si Jobab, si Husam a nanlapud dalin na saray Temanita so nanuley a kasalat to.35 Sanen inatey si Husam, si Hadad ya anak nen Bedad, ya akatalod saray Midianita+ ed teritorya* na Moab, so nanuley a kasalat to, tan say ngaran na syudad to et Avit.36 Sanen inatey si Hadad, si Samla a taga Masreka so nanuley a kasalat to.37 Sanen inatey si Samla, si Shaul a taga Rehobot diad abay na Ilog, so nanuley a kasalat to.38 Sanen inatey si Shaul, si Baal-hanan ya anak nen Acbor so nanuley a kasalat to.39 Sanen inatey si Baal-hanan ya anak nen Acbor, si Hadar so nanuley a kasalat to. Say ngaran na syudad to et Pau, tan say ngaran na asawa to et Mehetabel a biin anak nen Matred a biin anak nen Mezahab.40 Kanian saraya so kangaranan na saray shik ya ananak nen Esau unong ed saray pamilya ra, unong ed saray pasen da, unong ed kangaranan da: Shik Timna, Shik Alva, Shik Jetet,+41 Shik Oholibama, Shik Elah, Shik Pinon,42 Shik Kenaz, Shik Teman, Shik Mibzar,43 Shik Magdiel, Shik Iram. Saraya so shik ed Edom unong ed saray panaayaman da ed dalin a kayarian da.+ Saraya so poli nen Esau ya ama na saray Edomita.+


text:
KAPITULO 29
‘Pian Amtaen so Aro nen Kristo’
1-3. (a) Anto so amakiwas ed si Jesus a malabay a mangalig ed Ama to? (b) Antoran aspekto na aro nen Jesus so usisaen tayo?
KANENGNENG kayo ta lay ugaw a manasalin mangalig ed ama to? Say ugaw so nayarin mangalig ed kakaakar, panagsalita, odino kakikiwas na ama to. Nasabi panaon, say ugaw so nayarin mangagamil ni ingen ed moral tan espiritual iran estandarte na ama to. On, say aro tan pandinayew a nalilikna na ugaw parad maaron ama to so mamapakiwas ed sikaton malabay a mangalig ed tatay to.
2 Komusta met so siglaotan ed baetan nen Jesus tan say mangatatawen ya Ama to? “Inarok so Ama,” so inkuan nen Jesus ed aminsan ya inkagawa. (Juan 14:31) Anggapo la so nagkalalo nin makayarin mangaro ed si Jehova nen say sayan Anak, ya abayag lan kaiba na Ama antis ni na saray arum a pinalsa. Satan ya aro so amakiwas ed sayan debosyonadon Anak a malabay a mangalig ed Ama to.
3 Diad akadkauna iran kapitulo na sayan libro, siningbat tayo no panon a naspot ya inalig nen Jesus so pakapanyari, inkahustisya, tan kakabatan nen Jehova. Balet, panon ya impatnag nen Jesus so aro na Ama to? Usisaen tayo so taloran aspekto na aro nen Jesus
“Anggapoy Siopaman a Walaan na Aro a Babaleg nen say Saya”
4. Panon ya inletneg nen Jesus, bilang too, so sankatalonggaringan ya ehemplo na dilin-panagsakripisyon aro?
4 Angiletneg si Jesus na matalonggaring ya ehemplo na dilin-panagsakripisyon aro. Sasaglawien na dilin-panagsakripisyon aro so mabunlok a pangiyuna ed saray pankaukolan tan kapagaan na arum nen say sikatayo. Panon ya impanengneng nen Jesus so ontan ya aro? Impaliwawa to a mismo: “Anggapoy siopaman a walaan na aro a babaleg nen say saya, a say sakey et iter toy kamarerwa to nisengeg ed saray kakaaro to.” (Juan 15:13, NW) Mabulos ya inter nen Jesus so ayadyarin bilay to parad sikatayo. Satan so sankatalonggaringan a balikas na aro a ginawa na siopaman a too ed kapiganman. Balet impanengneng nen Jesus so dilin-panagsakripisyon aro ed arum niran paraan.
5. Akin a say impanaynan ed katawenan et maaron sakripisyo ed biang na bogbogtong ya Anak na Dios?
5 Antis na kiwawala to bilang too, say bogbogtong ya Anak na Dios so walaan na nikadkaduma tan nitandoron posisyon diad katawenan. Sikatoy walaan na maapit a pililimog ed si Jehova tan ed dakerakel ya espiritun pinalsa. Anggaman ed sarayan personal a pankaabigan, sayan inad-aron Anak et “nilukpos to so inkasikato, ya inala to so ereng na sakey ya aripen, ya agawan kaulibay na saray totoo.” (Filipos 2:7) Sikatoy mabulos a linman nambilay ed limog na makasalanan a totoo diad mundo a “mandukdukol ed kaugsan.” (1 Juan 5:19) Agta maaron sakripisyo iya ed biang na Anak na Dios?
6, 7. (a) Diad antoran dalan ya impanengneng nen Jesus so dilin-panagsakripisyon aro to legan na mangaraldalin a ministeryo to? (b) Anton makatenyeg ya ehemplo na mabunlok ya aro so nikurit diad Juan 19:25-27?
6 Diad interon mangaraldalin a ministeryo to, impanengneng nen Jesus so dilin-panagsakripisyon aro ed nanduruman paraan. Sikatoy sigpot a mabunlok. Sikato so okupadon tuloy ed ministeryo to ya insakripisyo to iray inkakomportable. Inkuan to: “Saray kuyangen walay balaong da, tan saray manok ed tawen walaan iray ubong; balet say Anak na too anggapoy pangisaralan to na ulo to.” (Mateo 8:20) Bilang eksperton karpentero, nayarian komon nen Jesus so mangigana na panaon pian mangipaalagey na komportablin ayaman parad inkasikato odino manggawa na marakep a muebles ya ilako to pian nawalaay malaem a kuarta. Balet agto inusar iray dunong to ed pakagamor na materyal iran bengatla.
7 Say peteg a makatenyeg ya ehemplo nen Jesus ed dilin-panagsakripisyon aro so nikurit ed Juan 19:25-27. Molimolien so dakel iran bengatla ya angiteenan nen Jesus na nonot tan puso to diad samay ngarem na ipatey to. Legan na paniirap to diad kiew, sikatoy mapaga nipaakar ed saray babangatan to, say panagpulong a kimey, tan nagkalalo la ed integridad to tan no panon a satan so mangapekta ed ngaran nen Ama to. Peteg a say interon arapen na katooan so akadepende ed sikato! Ingen, diad saraman a bekta antis na ipatey to, impanengneng met nen Jesus so kapagaan to ed ina to, si Maria, a mapatnag ya abalo la ed saman. Kinerew nen Jesus ed si apostol Juan ya asikasoen toy Maria a singano sikatoy mismon ina nen Juan, tan diad saman et inawit na apostol si Maria ed abung to. Sirin et inyareglo nen Jesus so pisikal tan espiritual a panangasikaso parad ina to. Agaylan matamoy a balikas na mabunlok ya aro!
‘Sikatoy Pinakiwas na Panangabagey’
8. Anto so kabaliksan na Griegon salita ya uusaren na Biblia pian deskribien so panangabagey nen Jesus?
8 Singa si Ama to, si Jesus so maabagey. Dedeskribien na Kasulatan si Jesus bilang sakey ya insekar toy inkasikato pian tulongan iraman so nagogonigon lapud sikatoy pirmin apakiwas. Pian deskribien so panangabagey nen Jesus, uusaren na Biblia so Griegon salita a nipatalos a ‘pinakiwas na panangabagey.’ Ibabaga na sakey ya iskolar: “Satan so manideskribe . . . ed emosyon a mamakiwas ed sakey a too ed mismon akindalem a liknaan to. Satan so sankabiskegan a salita ed Griego parad panangabagey.” Konsideraen so pigaran kipapasen a ditan et apakiwas si Jesus lapud aralem a panangabagey to.
9, 10. (a) Antoran sirkumstansya so sengeg na impananap nen Jesus tan saray apostol to na mareen a pasen? (b) Sanen say pampainawa to komon so binugak na dakel a totoo, panon so inkiwas nen Jesus, tan akin?
9 Apakiwas parad espiritual iran pankaukolan. Ipapanengneng na salaysay diad Marcos 6:30-34 no anto so manunan amakiwas ed si Jesus pian ipatnag toy panangabagey to. Iretrato pa’d nonot so eksena. Manliket la iray apostol, lapud kasumsumpal da ed malaknab ya impanpulong da. Sikaray pinmawil ed si Jesus tan magunaet ya angibalita ed amin ya anengneng tan nadngel da. Balet walay dakel a totoon nantitipon, a sengeg na agpakaarap nen Jesus tan saray apostol to a mangan. Diad lawas inkama-obserba to, naimano nen Jesus a naksawan la iray apostol. “Galidia ed arawi ed sakey a pasen a lawak, tan manpainawa kayon magano,” so inkuan to ed sikara. Diad inlugan da ed sakey a paraw, sikaray nanlayag a pabeltang ed mamaamianen a sampot na Dayat na Galilea pian onla ed sakey a mareen a pasen. Balet anengneng na dakel a totoo a sikaray onaalis. Nadngelan met na arum itan. Amin da so binmatik ed mamaamianen a gilig na dayat tan naunaan day baluto ya akasabi ed biek!
10 Kasin asyodotan si Jesus lapud abugak so pampainawa ra komon? Andin balot! Atenyeg so puso to diad impakanengneng ed sayan ulop na totoo, a manbilang na nilibo, a manaalagar ed sikato. Insulat nen Marcos: “Anengneng to so saray dakel a katooan, tan naabagey to ra, lapu ed singa ra saray karnero ya andian na managpastol; et ginapoan to so nambangat ed sikara na amayamay a bengabengatla.” Inkonsidera nen Jesus irayan totoo bilang indibidual a walaan na espiritual iran pankaukolan. Sikaray singa karnero a pakaskasin nisusuawi, ya andian na managpastol a mangigiya odino manalimbeng ed sikara. Kabat nen Jesus a saray kabanyakan a totoo so ibabaliwala na saray anggapoy pililikna iran relihyoson papangulo, a sikara komon so maasikason managpastol. (Juan 7:47-49) Naabagey to iray totoo, kanian sikaray ginapoan ton binangatan na “nipaakar ed panaria’y Dios.” (Lucas 9:11) Imanoen ya apakiwas si Jesus lapud naabagey toy totoo antis ni ingen a naimano toy reaksion da ed no anto so ibangat to. Diad arum a salita, say matamoy a panangabagey so, aliwan resulta na panagbangat to ed dakel a totoo, noagta say motibo ed panggagawa to ed satan.
11, 12. (a) Panon ya impasen iray akating ed panaon na Biblia, balet panon a kinmiwas si Jesus sanen sikatoy inasinggeran na sakey a laki a “napno na kating”? (b) Panon a say diwit nen Jesus so angapekta ed akating, tan panon ya iyiilustra iya na eksperiensya na sakey a doktor?
11 Apakiwas a mamakepa ed paniirap. Kabat na saray totoon walaay nanduruman beblay a walaan si Jesus na panangabagey, kanian sikaray apaapit ed sikato. Saya so nagkalalo lan mabitar sanen si Jesus so inasinggeran na laki a “napno na kating,” a walad limog na ulop na totoo ya ontutumbok ed sikato. (Lucas 5:12) Diad panaon na Biblia, saray akating so insian pian agnaalisan so arum. (Numero 5:1-4) Balet, diad saginonor, inyalibansa na saray rabinikon papangulo so andi-panangasin panmoria ed akating tan impilit da iray maruksan totontonen da. * Balet, imanoen no panon a kinmiwas si Jesus ed akating: “Dinmago ed sikatoy sakey ya akating a mankekerew ed sikato, tan manaltalimukor ed sikato, tan kuan to ed sikato, No labay mo, nayarian moak a linisan. Et lapud atenyeg so panangabagey to, inuna’toy lima to, et sikatoy diniwi’to tan inkuan to, ed sikato, Labay ko; nalinisan ka komon. Tan dingan na intaynan na kating ed sikato.” (Marcos 1:40-42) Kabat nen Jesus ya isesebel ed ganggan parad akating so pimugel ed arum. Ingen, imbes ya ablogen to, si Jesus so apakiwas a maong tan ginawa to so bengatlan agnaisip. Sikatoy diniwit nen Jesus!
12 Kasin naisip yo no anto so kabaliksan na saman a diwit ed akating? Pian iyilustra, konsideraen so sakey ya eksperiensya. Insalaysay nen Dr. Paul Brand, espisyalista ed kating, so nipaakar ed sakey ya akating a tinambal to diad India. Legan na eksaminasyon, intapew na doktor so lima to ed takeb na akating tan impaliwawa to, panamegley na managpatalos, so pantambal a gawaen ed saman a laki. Bigla ya akanangis so akating. “Wala tay nibagak a makapuy?” so intepet na doktor. Tinepetan na managpatalos so kalangweran a laki diad dilin salita to tan inmebat: “Anggapo, doktor. Inkuan to a sikatoy akanangis lapud intapew moy limam ed takeb to. Anggad insabi to dia et anggapoy anggan sakey a nandiwit ed sikato ed dakel lan taon.” Diad samay akating ya inmasingger ed si Jesus et nagkalalon makabaliksan so pakadiwit. Kayari na saman a diwit, naandipat so sakit a sengeg na kipapaliis to!
13, 14. (a) Anton tulor so nabet nen Jesus sanen asingger la ed syudad na Nain, tan anto so nanggawa ed saya a nagkalalo lan makapaermen? (b) Say panangabagey nen Jesus so amakiwas ed sikato pian onkiwas a manggawa na anto ed biang na balo a taga-Nain?
13 Apakiwas a mamakepa ed ermen. Apakiwas a maong si Jesus ed ermen na arum. Alimbawa, konsideraen so salaysay diad Lucas 7:11-15. Agawa itan sanen, mamegpegley la ed ministeryo to, inmasingger si Jesus ed ketegan na syudad a Nain diad Galilea. Sanen akaasingger lay Jesus ed wangalan na syudad, sikatoy akaabet na tulor. Talagan makapaermen iray kipapasen. Sakey a kalangweran a laki a saksakey ya anak so inatey, tan say ina et abalo la. Naeksperiensya to la so ontan a tulor
14 Si Jesus so ‘pinakiwas na panangabagey’ lapud kaermenan na ina. Diad makapaseguron tono, inkuan to ed bii: “Agka mannangis.” Anggaman ag-ikekerew, sikatoy inmasingger tan diniwit to so impanakbatan. Saray managsakbat
15. (a) Say salaysay na Biblia nipaakar ed impangabagey nen Jesus so mangipapanengneng na anton siglaotan na panangabagey tan kiwas? (b) Panon tayon naalig si Jesus ed sayan pamaakaran?
15 Anto so naaralan tayo manlapud sarayan salaysay? Diad kada inkagawa, imanoen so siglaotan na panangabagey tan kiwas. Sano naiimano nen Jesus so kipapasen na arum sikatoy napakiwas a mangabagey, tan say panangabagey to so mamakiwas ed sikato ya ontulong. Panon tayon naalig so ehemplo to? Bilang Kristianos, walaan itayo na obligasyon a mangipulong ed maong a balita tan manggawa na babangatan. Manuna, napapakiwas itayo lapud aro ed Dios. Balet, tandaan tayo a saya so kimey met a mankaukolan na panangabagey. Sano naabagey tayo iray totoo a singa impangabagey nen Jesus, pakiwasen itayo na puso tayo a manggawa na amin a nayarian tayo pian inabang so maong a balita ed sikara. (Mateo 22:37-39) Komusta met so pangipanengneng na panangabagey ed saray kapananisiaan a maniirap odino maneermen? Agtayo sarag a mamilagron paabigen so pisikal a paniirap odino paolien so inaatey. Balet, nipanengneng tayo so panangabagey tayo diad ikiwas lan unona pian ibalikas so kapagaan odino mangiyopresi na matukoy a praktikal a tulong.
“Ama, Perdonam Ira”
16. Panon a say inkamabulos nen Jesus a mamerdona so mapatnag anggan sanen sikatoy walad panamairapan a kiew?
16 Nagnap ya impatnag nen Jesus so aro na Ama to diad sananey ya importantin paraan
17-19. Diad antoran dalan ya impanengneng nen Jesus a pinerdona toy apostol Pedro ed amitlon impangiburi to ed Sikato?
17 Nayarin say nagkalalo lan makatenyeg ya ehemplo nen Jesus ed panamerdona so nanengneng ed paraan na impideneng to ed si apostol Pedro. Anggapoy duaruwa a pinablin maong nen Pedro si Jesus. Diad Nisan 14, say unor lan labi na bilay nen Jesus, inkuan nen Pedro ed sikato: “Katawan, maparaan ak ya ontumbok ed sika nanpadpara ed pangipangawan tan ed patey.” Ingen, pigaran oras labat so apalabas, amitlon imburi ni ingen nen Pedro a kabat to si Jesus! Ibabaga na Biblia ed sikatayo no anto so agawa legan na komatlon pangibuburi nen Pedro: “Linmingaw so Katawan, tan nilimgis to si Pedro.” Lapud naermenan a maong ed belat na kasalanan to, si Pedro so “pinmaway, tan nannangis na ampait.” Sanen inatey si Jesus ed saginonor na saman ya agew, nayarin inumameng a maong na apostol, ‘Kasin pinerdona ak na Katawan ko?’
18 Agla nanalagar ya abayag si Pedro parad ebat. Si Jesus so apaoli diad kabuasan na Nisan 16, tan mapatnag ed saman lanlamang ya agew, sikatoy mismon binmisita ed si Pedro. (Lucas 24:34; 1 Corinto 15:4-8) Akin ya angiter si Jesus na ontan lan nikaduman imano ed apostol a pirmin angiburi ed Sikato? Nayarin labay nen Jesus a paseguroan so magbabawin Pedro a sikato ni inad-aro tan pinabli na Katawan to. Balet ta nagkalalo nin pinaseguroan nen Jesus si Pedro.
19 Diad saginonor, pinmatnag si Jesus ed saray babangatan to diad Dayat na Galilea. Diad sayan inkagawa, amitlon tinepetan nen Jesus si Pedro (ya amitlon angiburi ed Katawan to) nipaakar ed panangaro nen Pedro ed sikato. Kayari na mikatlo, inmebat si Pedro: “Katawan, sika amtam ya ami’ ganagana; sika amtam ya inaro ta ka.” On, si Jesus, a makabasa ed kapusoan, so sigpot a mikabat ed panangaro nen Pedro ed sikato. Ingen, inikdan toy Pedro na pankanawnawa pian pekderan so aro to. Niarum ni, ginanggan toy Pedro a “pakanen” tan “pastolan” “iray karnero” To. (Juan 21:15-17, NW) Asasakbay ni, naawat nen Pedro so asainmin a manpulong. (Lucas 5:10) Balet natan, diad makatantandan panangipatnag na talek, sikatoy inikdan nen Jesus na mas ambelat a responsabilidad
Kasin ‘Amtam so Aro nen Kristo’?
20, 21. Panon tayon sigpot a ‘naamtaan so aro nen Kristo’?
20 Tua, say Salita nen Jehova so alay abig a manideskribe ed aro nen Kristo. Balet, panon so nepeg tayon ikiwas ed aro nen Jesus? Papasesegen itayo na Biblia ya ‘amtaen so aro nen Kristo a manalonggaring ed kakabatan.’ (Efeso 3:19) Singa naimano tayo, saray salaysay na Ebanghelyo ed bilay tan ministeryo nen Jesus so mangibabangat ed sikatayo na dakerakel nipaakar ed aro nen Kristo. Balet, say sigpot a ‘pikabat ed aro nen Kristo’ et sasaglawien toy nagkalalo ni nen say panaral ed ibabaga na Biblia nipaakar ed sikato.
21 Say Griegon termino a nipatalos ya ‘amtaen’ et kabaliksan toy pangamta “ed praktikal a paraan, panamegley na eksperiensya.” Sano ipanengneng tayo so panangaro a singa ed impangipanengneng nen Jesus
^ par. 11 Ibabaga na saray rabinikon totontonen ya anggapo so nepeg ya onasingger ed akating diad kaarawin apatiran kubiko (ngalngalin anemiran pie). Balet no maragem, say akating so mansiansia ed kaarawin 100 kubiko (ngalngalin 150 pie). Ibabaga na Midrash Rabbah so nipaakar ed sakey a rabbi ya inyamotan to iray akating tan ed sananey ya anupak ed saray akating pian naablog ira. Kabat sirin na saray akating so sinagem na kipupulisay tan say liknaan a kipabpaabeba tan agkalkaliktan.
^ par. 16 Say unonan kabiangan na Lucas 23:34 so inekal ed pigaran kadaanan iran manuskrito. Balet, lapud sarayan salita so naromog ed dakel niran walay autoridad iran manuskrito, saratan so nilaktip ed New World Translation tan dakel niran patalos. Mapatnag a say tutukoyen nen Jesus et saray Romanon sundalo ya angipasak ed sikato. Agda amta no anto so gagawaen da, lapud agda kabat no siopan talaga si Jesus. Siempre, saray relihyoson papangulo ya angisugsog ed satan a panamairap so nagkalalo lan walaan na eebatan, lapud sikaray kinmiwas a sigagagala tan mabanday. Parad dakel ed sikara, imposible so kaperdona.


text:
KAPITULO 98
Pinilalek Lamet na Saray Apostol so Inkaprominente
MATEO 20:17-28 MARCOS 10:32-45 LUCAS 18:31-34
IMPASAKBAY LAMET NEN JESUS SO IPATEY TO
INARAP NEN JESUS IRAY APOSTOL TO LAPUD PILALEK DAN MAGMALIW A PROMINENTE
Sanen manampot lay pambiabiahe nen Jesus tan saray disipulo to ed bandad abalaten, diad Perea a paarap ed Jerusalem, binaliw da so Ilog Jordan ya asingger ed Jerico. Wala ray kaiba ran manbiabiahe ya onlad Paskua na 33 C.E.
Manaakar si Jesus ed unaan na saray disipulo, ta determinadon makasabin tampol ed syudad parad Paskua. Balet natatakot iray disipulo. Diad agano ni, sanen inatey si Lazaro tan asingger lan onalis si Jesus ed Perea pian onlad Judea, oniay inkuan nen Tomas: “Onla itayo met, pian ompatey tayon kaiba to.” (Juan 11:16, 47-53) Kanian delikado so onlad Jerusalem, tan natalosan no akin a natatakot iray disipulo.
Pian niparaan ira ed nagawad arapen, intagar nen Jesus iray apostol diad sakey a pasen tan inkuan to: “Onla tayod Jerusalem, tan say Anak na too et iyawat ed saray manunan saserdote tan saray eskriba. Sikatoy sentensiaan da na patey, tan iyawat dad totoo na saray nasyon pian elek-elekan tan sipsiplatan tan ipasak dad poste; tan sikatoy paolien ed komatlon agew.”—Mateo 20:18, 19.
Komatlo la iyan impangibaga nen Jesus ed saray disipulo to nipaakar ed ipatey tan kioli to. (Mateo 16:21; 17:22, 23) Balet natan et imbaga ton sikatoy ipasak ed poste. Dinmengel ira, balet agda natalosan no antoy kabaliksan na ibabaga to. Nayarin iilaloan da so kipawil na panarian na Israel diad dalin, tan labay dan naawat so gloria tan kagalangan ed sakey a panarian diad dalin a kaibay Kristo.
Kaiba ed saray manbiabiahe si Salome, ya ina na saray apostol a si Santiago tan Juan. Inikdan nen Jesus iyan duaran apostol na ngaran a mankabaliksay “Ananak na Karol,” tan agla pankelawan iya lapud misasanok ira. (Marcos 3:17; Lucas 9:54) Abayag lan ambisyon na sayan dua so magmaliw a prominente ed Panarian na Kristo. Amta itan na ina ra. Kanian inasinggeran toy Jesus, dinmakmomo, tan kinmerew na pabor parad sikara. Imbaga nen Jesus: “Antoy labay mo?” Inyebat to: “Kerewen kod sika a payurongen mo irayan duaran ana’ko diad Panarian mo, sakey ed nikawanan mo tan sakey ed nikawigim.”—Mateo 20:20, 21.
Si Santiago tan Juan so talagan nanlapuan na sayan kerew. Kapkapangibaga nen Jesus so dalanen ton kababaingan tan kipaabeba, kanian inkuan tod sikara: “Agyo amtay kekerewen yo. Nayarian yo kasi oninum ed kopa a ngalngalik la inuman?” Inyebat da: “Nayarian mi.” (Mateo 20:22) Siansia nin agda atalosan so talagan kabaliksan na saya.
Anggaman ontan, imbaga nen Jesus ed sikara: “Tua ya oninum kayo ed kopak, balet say iyurong ed nikawanan ko tan nikawigik et aliwan siak so mandesisyon, ta saratan a pasen et parad saramay angiparaanan nen Amak.”—Mateo 20:23.
Sinmanok iray samploran apostol sanen naamtaan day kerew nen Santiago tan Juan. Nayarin prangkaan so panagsalita di Santiago tan Juan diad samay inmunan impansasangsang na saray apostol no siopay sankamanunaan ed sikara. (Lucas 9:46-48) Diad sayan kerew da, ompapatnag ya ag-inyaplika na Labindua so simbawa nen Jesus nipaakar ed pagmaliw ya mapaabeba. Pampilalekan da nin siansia so magmaliw a prominente.
Inarap nen Jesus iyan isyu tan say sakit na linawan pawawalaen na saya. Tinawag to so Labindua tan maaron sinimbawa to ra, ya inkuan to: “Amta yo a saramay mapatnag a manuuley ed saray nasyon et pakakatawan ed totoo ra, tan kokontrolen na saray walaay autoridad iray totoo ra. Agnepeg ya ontan ed sikayo, noagta siopaman a labay toy magmaliw a manuna ed sikayo et nepeg a magmaliw a lingkor yo, tan siopaman a labay toy magmaliw ya unaan ed sikayo et nepeg a magmaliw ya aripen na amin.”—Marcos 10:42-44.
Impanonot nen Jesus so ehemplo a nepeg dan aligen—say ehemplo to. Impaliwawa to: “Singa say Anak na too a linma dia aliwan pian panlingkoran, noagta pian manlingkor tan iter toy bilay to a panondon ed amayamay.” (Mateo 20:28) Ngalngali taloy taon a nanlingkor si Jesus ed arum. Tan gawaen to nin siansia itan anggan ompatey parad katooan! Kaukolan ya aligen na saray disipulo so Kristo, a pilaleken day manlingkor nen say palingkoran, tan magmaliw ya mapaabeba nen say magmaliw a prominente.


text:
SAY PANAG-BANTAYAN No. 4 2016 | Say Biblia—Akin et Nipreserba?
Diad apalabas iran siglo, aderal lawari Biblia tan say mensahe na satan lapud nanduruman rason. Akin et importante ya nipreserba itan?
MANUNAN ARTIKULO
Amtaen Iray Agawa
Anggapo lay arum ya libro ya angimpluensyad dakel ya totoo diad abayag lan panaon. Balet kasin napantiwalaan so Biblia?
MANUNAN ARTIKULO
Nipreserba Anggano Midederal so Angisulatan
Saray nansulat tan nankopya na Biblia et angusar na pergamino tan papiro. Panon ya nipreserba iratan ya datdaan ya sulsulat anggad natan?
MANUNAN ARTIKULO
Nipreserba Anggano Dakdakel so Onkokontra
Sinebelan na dakel ya politiko tan lider na relihyon iray totoo ya nawalaan, mankopya, odino mangipatalos ed Biblia. Balet anggapoy agawaan da.
MANUNAN ARTIKULO
Nipreserba Anggano Dakel so Malabay ya Umanen Itan
Wala ray totoon aliwan maalwar odino aliwan matua ya sinali dan umanen so mensahe na Biblia. Panon ya adiskobre iray ginawa ra tan naamper iratan?
MANUNAN ARTIKULO
No Akin ya Nipreserba so Biblia
Akin ya espisyal iyan libro?
Kasin Antam La?
Antoy nikaduma ed impantrato nen Jesus ed saray aketong? Antoy pangibabasian na saray Judion lider na relihyon no walay aabuloyan dan mandiborsyo?
Kasin Naandi ni Inkaruksa ed Mundo?
Wala ray atulongan ya umanen iray maruksan kagagawa ra. Say akatulong ed sikara et makatulong met ed arum.
UUMANEN NA BIBLIA SO BILAY
Agak Sinmuko ya Anggad Alabanan Ko
Panon ya alabanan na sakey a laki so inkaadik tod pornograpiya tan awalaan na mareen ya nonot?
Ikompara so Papanisiaan Mo ed no Antoy Ibabangat na Biblia
Nilibon sekta o relihyon a Kristiano so mandurumaan ed saray doktrina tan papanisiaan da. Panon mon naamtaan no siopay mangibabangat na katuaan?
Antoy ibabaga na Biblia?
Kasin manguusar so Dios na relihyon pian natulongan so totoo ya onapit ed sikato?


text:
1 Aggeo
Diad ononan agew na kumanem a bulan na kumadwan taon na panaari nen Dario ed Persia, say KATAWAN nansalita diad panamegley nen propita Aggeo. Say sinalita na KATAWAN et para si Zorobabel a gobirnador na Juda tan lakin anak nen Sealtiel, tan para si Josue a Pangulon Pari tan lakin anak nen Josadac.
Say KATAWAN a Makapanyarin-amin inkuantod kinen Aggeo, "Ibabaga na sarayan totoo ya aliwan sikato ya niy manepeg a panaon a pamaalagey lamet ed Timplo." Insan inkuan na KATAWAN ed saray totoo diad panamegley nen propita Aggeo, "Totook, akin et manaayam kayod mararakep ya abung, balet palpaolyan yon aderal-deral so Timplok? Ag yo ta nanaimanoy nagagawad sikayo? Nantanem kayoy dakerakel, balet dagdaiset so naani yo. Walay nanaakan yo, balet ag kayo napepesel. Walay nanainom yon alak, balet ag kayo napepenek! Walay ikakawes yo, balet ag napepetangan so laman yo. Ag makagenap a pambilay so nanaanap da ray kumikimey a miuupa. Ag yo amtay makasengeg no akin onyay nagagawa? Laka yo lad kapokdulan ta mangala kayoy kiew, tan ipaalagey yo lamet so Timplo; diad satan siak so napaliket tan nagalang ak onung na manepeg a kigalang ko.
"Nanilalo kayon maani na dakerakel, balet dagdaiset so naani yo. Et nen insempet yo ray naani yo intitikyab ko ra. Akin et onmay ginawak? Lapud apaolyan ya adera-deral so Timplok; inarap yon kikimeyan so dilin kaabungan yo. Sikato yay makasengeg ya anggapoy onterter ya oran tan anggapoy ontubon tanaman. Anggapoy pateterteren kon oran ed dalin-diad kapokdulan, diad kaalogan, diad kaubasan, tan diad kaolibaan-diad amin a tanaman ed dalin, diad saray totoo tan saray ayayep, tan diad amin a bengatlan labay yon pabalegen."
Insan si Zorobabel, tan si Josue, tan amin da ray totoon sinmempet a nanlapud inkibantak ed Babilonia inonur day imbagad sikara na KATAWAN a Dios da. Tinmakot ira tan inonur day propita Aggeo ya ibabaki na KATAWAN: "Siak so nakaiba yo-satan so sipan ko." Pinabiskeg na KATAWAN so linawa na balang sakey ed sikara a mangipaalagey lamet ed Timplo: si Zorobabel a gobirnador na Juda; si Josue a Pangulon Pari, tan amin a totoon sinmempet a nanlapud inkibantak dad arum a bansa. Inggapo ray impankimey da ed Timplo na KATAWAN a Makapanyarin-amin a Dios da, nen kumaduamplo tan apat na kumanem a bulan na kumadwan taon na panaari nen Dario.


text:
KAPITULO 26
Say Dios ya “Akaparaan a Mamerdona”
1-3. (a) Anton ambelat ya awit so sinakbat nen salmistan David, tan panon a sikatoy akaromog na ligliwa parad agonigon a puso to? (b) Sano mankasalanan itayo, anton belat so nayarin awiten tayo bilang resulta, balet anto so ipapaseguro nen Jehova ed sikatayo?
“SARAY kasulitan ko tinmundas ira ed tagey na ulok,” insulat na salmista a si David. “Ambelat ira a tuloy ed siak a singa sakey ya ambelat a sasakbaten. Makapkapuy ak tan aranel ak a tuloy.” (Salmo 38:4, 8) Kabat nen David no panon kabelat so pakakakonsiensia. Balet sikatoy akaromog na ligliwa parad agonigon a puso to. Atalosan to ya anggaman gugulaen nen Jehova so kasalanan, agto gugulaen so nankasalanan no sikatoy talagan magbabawi tan mangipulisay ed makasalanan a kurang to. Lapud sikatoy walaan na sigpot a pananisia ed inkamabulos nen Jehova a manginatnat na panangasi ed saray magbabawi, oniay inkuan nen David: “Sika, O Jehova, so . . . akaparaan a mamerdona.”
2 Sano mankasalanan itayo, sikatayo met so manakbat ed ot-ot na pakakakonsiensia. Sayan liknaan na pakakagonigon so makagunggona. Mamakiwas itan ed sikatayon manggawa na saray nakaukolan a kundang pian ipetek iray lingo tayo. Balet, wala so kapeligroan ed pagmaliw a natalonaan na liknaan a nankasalanan. Nayarin ipilit na dilin-manangondenan puso tayo a si Jehova so agmamerdona ed sikatayo, anggan panon lay pagbabawi tayo. No sikatayo so “nalener” na liknaan a nankasalanan, nayarin panggunaetan nen Satanas ya onsuko tayo la, pian liknaen tayon momoriaen itayo nen Jehova bilang agmakana tan agmanepeg a manlingkor ed sikato.
3 Kasin ontan so talagan panmoria nen Jehova ed saray pamaakaran? Andin balot! Say panamerdona so aspekto na matalonggaring ya aro nen Jehova. Diad Salita to, papaseguroan to itayo a sano ipatnag tayo so puro tan impapuson panagbabawi, sikatoy mabulos a mamerdona. (Uliran 28:13) Pian naamper so liknaan ya agtayo nagamoran so panamerdona nen Jehova, usisaen tayo no akin tan panon a sikatoy mameperdona.
No Akin a si Jehova so “Akaparaan a Mamerdona”
4. Anto so nononoten nen Jehova nipaakar ed inkapalsa tayo, tan panon a saya so mangaapekta ed paraan a pantratrato to ed sikatayo?
4 Kabat nen Jehova iray limitasyon tayo. Ibabaga na Salmo 103:14: “Sikato kabat to so inkagawa tayo; sikato nanodnonotan to a sapok itayo.” Agto lilingwanan a sikatayoy agawa ed dabok, walaan na kakabosan, odino kaleteyan, bilang resulta na ag-inkayadyari. Say balikas a kabat toy “inkagawa tayo” so mangipanonot ed sikatayo ya iyaaliling na Biblia si Jehova ed sakey a domadamili tan sikatayo so pitek iran baseha a popormaen to. * (Jeremias 18:2-6) Say Matalonggaring a Domadamili so maalwar ed panagtrato to ed sikatayo lapud maletey tan makasalanan a kipapasen tayo tan ed paraan ya ikikiwas odino pakakasaew tayon onkiwas ed saray panangigiya to.
5. Panon a dedeskribien na libro na Roma so mabiskeg a panangemgem na kasalanan?
5 Natatalosan nen Jehova a mabiskeg so kasalanan. Dedeskribien na Salita to so kasalanan bilang mabiskeg a puersa a say too so walad makapatey a panangemgem to. Panon kabiskeg so panangemgem na kasalanan? Diad libro na Roma, oniay impaliwawa nen apostol Pablo: Sikatayo so walad “leksab na kasalanan,” a singa saray sundalo a walad silong na komander da (Roma 3:9); say kasalanan so “nanari” ed amin a katooan a singa ari (Roma 5:21); satan so ‘manaayam’ ed sikatayo (Roma 7:17, 20); say “ganggan” to so mantutultuloy ya onkikiwas ed sikatayo, bilang resulta et panggugunaetan ton kontrolen so kurang tayo. (Roma 7:23, 25) Agaylan biskeg so panangemgem na kasalanan ed makabos a laman tayo!
6, 7. (a) Panon a momoriaen nen Jehova iramay manaanap na panangasi to a walaan na mansisibkel a puso? (b) Akin ya agtayo nepeg a lamlamen so panangasi na Dios?
6 Kanian, kabat nen Jehova ya imposible ed sikatayo so naspot a katutulok, anggan panon lan inkasimoon so pampirawat tayon ontulok ed sikato. Simamaaro to itayon papaseguroan a sano anapen tayo so panangasi to tekep na mansisibkel a puso, inatnat to so panamerdona. Ibabaga na Salmo 51:17: “Saray bagbagat ed Dios saray maralit ya espiritu: Say sakey a puso a maralit tan mansisibkel, agmo la balbalawen, O Dios.” Agbalot ipulisay odino ibeneg nen Jehova so puso a “maralit tan mansisibkel” lapud belat na pakakakonsiensia.
7 Balet, kasin kabaliksan na saya a lamlamen tayo so panangasi na Dios, ya ibaraan so makasalanan a kipapasen tayo ed pakapankasalanan? Peteg ya andi! Agnaiimpluensyaan si Jehova na sentimento labat. Say panangasi to so walaan na limitasyon. Agto perdonaen iraman so nampaawet a mangaagamil na ginagalan kasalanan, ya agbalot mangipapanengneng na panagbabawi. (Hebreos 10:26) Diad biek a dapag, sano nanenengneng to so mansisibkel a puso, sikatoy akaparaan a mamerdona. Konsideraen tayo natan so pigaran malinew a lenguahen nausar ed Biblia pian deskribien iyan alay abig ya aspekto na panangaro nen Jehova.
Panon Kasigpot so Pameperdona nen Jehova?
8. Anto so gagawaen nen Jehova sano peperdonaen to iray kasalanan tayo, tan anton kompiyansa so iiter na saya ed sikatayo?
8 Onia so inkuan na magbabawin David: “Bidbiren ko so kasalanan ko ed sika, tan say kasulitan ko agko inyamot. . . . Et sika perdonaen mo so kasulitan na kasalanan ko.” (Salmo 32:5) Say terminon “perdonaen” so mangipapatalos ed Hebreon salita a manunan mankabaliksan na “agwaten” odino “awiten.” Say usar to dia et mankabaliksan na pangekal ed “liknaan a nankasalanan, kasalanan, impakalukso.” Kanian si Jehova, diad katuaan to, so angekal ed saray kasalanan nen David tan inawit to iratan ya inyarawi. Seguradon amalemew iya ed liknaan na impankasalanan a sasakbaten nen David. (Salmo 32:3) Sikatayo met so nawalaan na sigpot a kompiyansa ed Dios a mangaawit ed saray kasalanan na saraman so manaanap na panamerdona to base ed pananisia ra ed dondon bagat nen Jesus.
9. Panon kaarawi so pangiyarawi nen Jehova ed saray kasalanan tayo?
9 Inusar nen David so malinew a balikas pian deskribien so panamerdona nen Jehova: “Singa ed kaarawi na bukig manlapud sagur, ontan so kaarawi na impangekal To ed saray impakalukso manlapud sikatayo.” (Kien mi iray italiko; Salmo 103:12, The Amplified Bible) Panon kaarawi so bukig manlapud sagur? Diad sakey a pantalos, say bukig so lawas a walad sankaarawian a naisip manlapud sagur; say duaran sampot so agbalot makapanabetan. Ipapaimano na sakey ya iskolar a sayan balikas so mankabaliksan na “anggad posibli; anggad nayarian tayo nin isipen.” Saray apuyanan a salita nen David so mangibabaga ed sikatayo a sano mamerdona si Jehova, iyarawi ton maong iray kasalanan manlapud sikatayo anggad naisip tayon kaarawi.
10. Sano perdonaen nen Jehova iray kasalanan tayo, akin ya agtayo nepeg a liknaen ya awit-awit tayo ni so matik na saratan a kasalanan sanlegan na pambilay tayo?
10 Asali yo ta lay angekal na mantsa ed kawes ya aliwan-magket so kolor to? Nayarin anggaman ed pirmin sagpot yo, siansia nin napatnagan so mantsa. Imanoen pa no panon so panedeskribe nen Jehova ed pakayari ton mamerdona: “Anggan saray kasalanan yo sikara so singa eskarlata, napaputi ra a singa say niebe; anggan sikara so ambalanga a singa karmesi, magmaliw ira a singa amputi a bago.” (Isaias 1:18) Say salitan “eskarlata” so mankabaliksan na ambalbalangan kolor. * Say “karmesi” so sakey ed saray kinoloran a maong a materyal. (Nahum 2:3) Agtayon balot naekal so matik na kasalanan ed dilin sagpot tayo. Balet nayarian nen Jehova a paputien iray singa eskarlata tan karmesi a kasalanan a pagmaliwen ton niebe odino ag-akoloran ya abel. Sano perdonaen nen Jehova iray kasalanan tayo, agtayo nepeg a liknaen ya awit-awit tayo ni so matik na saratan a kasalanan sanlegan na pambilay tayo.
11. Diad anton pantalos ya ibabantak nen Jehova iray kasalanan tayo ed beneg to?
11 Diad sakey a makapakiwas a kanta na pisasalamat a kinumpos nen Ezekias kayarin sikatoy nilegyas manlapud makapatey ya impansakit to, inkuanto ed si Jehova: “Imbantak mo so saray amin a kasalanan ko ed beneg mo.” (Isaias 38:17) Nireretrato dia si Jehova bilang mangeekal ed saray kasalanan na magbabawin managgaway mauges tan ibabantak to iratan ed beneg To ya agto la nenengnengen iratan nisay iimanoen ni iratan. Unong ed sakey a reperensya, say ideyan nipasabi so nayarin nibalikas a: “Pinagmaliw mon singa ag-agawa [iray kasalanan ko].” Agta makapaseguro itan?
12. Panon ya impabitar nen propeta Miqueas a sano mamerdona si Jehova, permanente To lan ekalen iray kasalanan tayo?
12 Diad sakey a sipan a panangipawil, imbalikas nen propeta Miqueas so kombiksion to a si Jehova so mamerdona ed magbabawin totoo to: “Siopa so sakey a Dios a singa sika, . . . labsanan to so impakasumlang na kera ed mananawir to? . . . Et sika ibantak mo naani so saray amin a kasalanan da ed saray kaaralman na dayat.” (Miqueas 7:18, 19) Isipen pa no anto so kabaliksan na saratan a salita ed saraman so nambilay ed panaon na Biblia. Wala ta so antokaman ya ilalo a napapawil ni so bengatlan nibantak la ed “saray kaaralman na dayat”? Ipapatnag na saray salita nen Miqueas a sano mamerdona si Jehova, permanente to lan ekalen iray kasalanan tayo.
13. Anto so kabaliksan na saray salita nen Jesus a “Perdonam iray otang mi”?
13 Impaimano nen Jesus so siglaotan na saray managpaotang tan akaotang pian iyilustra so panamerdona nen Jehova. Papasesegen itayo nen Jesus a manpikasi: “Perdonam iray otang mi.” (Mateo 6:12) Inyaliling sirin nen Jesus iray kasalanan ed saray otang. (Lucas 11:4) Sano mankasalanan itayo, magmaliw itayon “akaotang” ed si Jehova. Nipaakar ed kabaliksan na Griegon verb a nipatalos a “mamerdona,” sakey a reperensya so mangibabagan: “Palampasen, paulyan la, so otang, diad agpaningil ed satan.” Diad sakey a pantalos, sano mamerdona si Jehova, kanselaen to so otang a singilen to komon ed sikatayo. Diad ontan et saray magbabawin managkasalanan so makagamor na ligliwa. Agbalot ipipilit nen Jehova a pabayaran so otang a kinansela to la!
14. Say balikas a “napunas so saray kasalanan yo” so mangipapanonot ed anton retrato ed kanonotan?
14 Say panamerdona nen Jehova so nagkalalon adeskribe diad Gawa 3:19: “Magbabawi kayo sirin, tan manpataoli kayo, pian napunas so saray kasalanan yo.” Say balikas a “napunas” so mangipapatalos ed Griegon verb a mankabaliksan na “punasen, . . . kanselaen odino buralen.” Unong ed pigaran iskolar, say piguratibon salita a nibalikas et buralen so sulat na lima. Panon a posibli iya? Say tinta a kaslakan ya uusaren nensaman a panaon so gawa ed impanlalaok a karbon, yaket, tan danum. Kayarin tuloy na pansulat panamegley na satan a tinta, say sakey so nayarin mangusar na ambasan espongha pian buralen so insulat. Ditan et walay marakep a panangiretrato ed panangasi nen Jehova. Sano sikatoy mamerdona ed saray kasalanan tayo, singano sikatoy mangaala na espongha tan punasen iratan.
Labay nen Jehova a naamtaan tayo a sikatoy “akaparaan a mamerdona”
15. Anto so labay nen Jehova a naamtaan tayo nipaakar ed sikato?
15 Sano molimolien tayo irayan nanduruman ilustrasyon, agta malinew a labay nen Jehova ya ipaamta ed sikatayo a sikatoy talagan akaparaan a mamerdona ed saray kasalanan tayo daput no naromog to’d sikatayo so masimoon a panagbabawi? Agtayo nepeg so ontakot a sikatoy mangondena ed sikatayo ed arapen lapud saratan a kasalanan. Saya so nipanengneng ed sananey nin ipaparungtal na Biblia nipaakar ed matalonggaring a panangasi nen Jehova: Sano sikatoy mamerdona, lingwanan to iratan.
“Agko la Naani Nonoten so Kasalanan Da”
16, 17. Sano ibabaga na Biblia a si Jehova so mangililingwan ed saray kasalanan tayo, anto so kabaliksan na satan, tan akin ya ontan so ebat mo?
16 Onia so insipan nen Jehova nipaakar ed saraman so walad balon sipanan: “Perdonaen ko naani inkauges da, tan agko la naani nonoten so kasalanan da.” (Jeremias 31:34) Kasin kabaliksan na saya a sano mamerdona si Jehova et agto la nayarian a nonoten iray kasalanan? Seguradon aliwan ontan so kipapasen. Ibabaga ed sikatayo na Biblia so nipaakar ed saray kasalanan na dakel ya indibidual a pinerdona nen Jehova, pati si David. (2 Samuel 11:1-17; 12:13) Mapatnag a si Jehova so siansia nin mikabat ed saray impakaluksoan da. Say rekord nipaakar ed saray kasalanan da, ontan met ed saray panagbabawi ra tan panamerdona na Dios, so nipreserba pian nagunggonaan itayo. (Roma 15:4) Anto sirin so labay ya ibaga na Biblia sanen imbaga ton agla “nonoten” nen Jehova iray kasalanan na saramay perdonaen to?
17 Say Hebreon verb a nipatalos a ‘nonoten ko’ so mankabaliksan na nagkalalo ni nen say basta pannonot ed apalabas. Impaimano na Theological Wordbook of the Old Testament a laktipen na satan “so kaaruman a kabaliksan a panggawa na matukoy a kiwas.” Kanian diad sayan pantalos, say ‘pannonot’ ed kasalanan so manasaglawi ed ikiwas a sumpa ed saray managkasalanan. (Oseas 9:9) Balet sano ibabaga na Dios ya “agko la naani nonoten so kasalanan da,” ipapaseguro to ed sikatayo a no sikato so amerdona la ed saray magbabawin managkasalanan, agto la onkiwas ed arapen sumpa ed sikara lapud saratan a kasalanan. (Ezequiel 18:21, 22) Si Jehova sirin so mangilingwan unong ed pantalos ya agto la ulit-uliten a nonoten iray kasalanan tayo ta pian akusaen odino dusaen itayo a paulit-ulit. Agta makaligliwan naamtaan a say Dios tayo so mameperdona tan mangililingwan ed satan?
Komusta Balet Iray Pansumpalan?
18. Akin a say panamerdona et agmankabaliksan a say magbabawin managkasalanan et nipuera la manlapud amin a nansumpalan na lingon kurang to?
18 Kasin say inkamaparaan nen Jehova a mamerdona et kabaliksan ton say managbabawin managkasalanan so nipuera la ed amin a pansumpalan na lingon kurang to? Andin balot. Ag-itayo nayarin mankasalanan tan ilaloan ya anggapoy nasagmak tayon resulta na satan. Insulat nen Pablo: “Antokaman ya itanem na too satan met so anien to.” (Galacia 6:7) Nayarin nipaarap itayo ed pigaran pansumpalan na saray kiwas tayo. Agkabaliksan na saya a kayarin ninatnat so panamerdona et idapo nen Jehova so makapasinagem a kipapasen ed sikatayo. Sano onlesa iray problema, agnepeg ya isipen na sakey a Kristiano ya, ‘Anganko et dudusaen ak nen Jehova lapud saray apalabas a kasalanan ko.’ (Santiago 1:13) Diad biek a dapag, ag-itayo ipapaliis nen Jehova manlapud amin ya epekto na saray lingon kiwas tayo. Say diborsio, agkaliktan a panaglukon, makaalis a sakit ed sekso, kaandi na talek odino respeto
19-21. (a) Panon a say ganggan a nikurit diad Levitico 6:1-7 so angunggona ed biktima tan say nankasalanan? (b) No asakitan so arum lapud saray kasalanan tayo, si Jehova so naliliketan sano gawaen tayo so anton kiwas?
19 Saray kasalanan tayo so nayarin walaan na kaaruman iran pansumpalan, nagkalalo la no arum so asakitan lapud saray kiwas tayo. Alimbawa, konsideraen so salaysay diad Levitico kapitulo 6. Ipapabitar ditan na Mosaikon Ganggan so situasyon a no iner et say too so akagawa na seryoson kasalanan diad impangala to ed saray kayarian na kapara ton Israelita panamegley na impantakew, panagkikil, odino panamalikdo. Insan iburi na managkasalanan ya agto ginawa itan, a mansamba ni ingen na tila. Saya so kaso a say testimonya na sakey et misumlangan ed sananey. Anggaman ontan, diad saginonor et say akapankasalanan so nakonsiensia tan ipatua toy kasalanan to. Pian nagamoran to so panamerdona na Dios, sikatoy kaukolan a manggawa na taloran bengatla: ipawil to so inala to, bayaran so biktima to na anggad 20 porsiento na balor na tinakew to, tan mangitarya na kalakian a karnero bilang bagat ed impankasalanan to. Insan, ibabaga na ganggan: “Say saserdote manggawa na pananakbong na kasalanan ya onkana ed sikato ed arapan nen Jehova; et sikato naani naperdona.”
20 Sayan ganggan so mapangasin probisyon manlapud Dios. Angunggona itan ed biktima, a say kayarian to so nipawil tan seguradon nainawaan la sanen binidbir a siansia na nankasalanan so kasalanan to. Ontan met, say ganggan so angunggona ed sakey a say konsiensia to so amakiwas a siansia ed sikaton mangaksobi ed kasalanan to tan ipetek so lingo. On, no agto gawaen itan, anggapo so panamerdona ed sikato na Dios.
21 Anggaman anggapo itayo la ed silong na Mosaikon Ganggan, satan a Ganggan so mangiiter ed sikatayo na aralem a pakatalos ed kanonotan nen Jehova, pati say panmoria to nipaakar ed panamerdona. (Colosas 2:13, 14) No asakitan so arum lapud saray kasalanan tayo, naliketan so Dios sano gawaen tayo so anggaan na nayarian tayo pian ipetek so lingo. (Mateo 5:23, 24) Saya so nayarin mangilaktip ed pamidbir ed kasalanan tayo, pangaksobi a nankasalanan itayo, tan pipulangan ni ingen ed biktima. Diad ontan et sikatayo so makaasingger ed si Jehova diad basiyan na bagat nen Jesus tan naeksperiensya so panamaseguro a sikatayo la so penerdona na Dios.
22. Anto so nayarin katekep na panamerdona nen Jehova?
22 Singa ed siopaman a maaron ateng, nayarin iyopresi nen Jehova so panamerdona tekep na disiplina. (Uliran 3:11, 12) Say magbabawin Kristiano so nayarin kaukolan a mangikban ed pribilehyo ton panlingkor bilang matatken, ministeryal a lingkor, odino sigpot-panaon ya ebanghelisador. Nayarin makapaermen a maong so kaandi na papablien to iran pribilehyo diad loob na pigaran panaon. Balet, agkabaliksan na satan a disiplina ya ikikibot nen Jehova so panamerdona to. Nepeg tayon tandaan a say disiplinan manlalapud si Jehova et paneknek na panangaro to ed sikatayo. Say pangawat tan pangiyaplika ed satan so parad pankaabigan tayo.
23. Akin ya agtayon balot ikuan ya agla ninatnat ed sikatayo so panangasi nen Jehova, tan akin a nepeg tayon aligen so panamerdona to?
23 Agaylan makarepreskon naamtaan a say Dios so “akaparaan a mamerdona”! Anggaman ed saray lingon agawaan tayo, nepeg ya agtayon balot inkuan ya agla ninatnat ed sikatayo so panangasi nen Jehova. No talagan magbabawi itayo, manggawa na saray kundang pian ipetek so lingo, tan masimoon a manpikasi parad panamerdona ed basiyan na nipaagus a dala nen Jesus, nawalaan itayo na sigpot a kompiyansa a perdonaen itayo nen Jehova. (1 Juan 1:9) Aligen tayo sirin so panamerdona to diad pidedeneng tayo ed sakey tan sakey. Sakey ni, no si Jehova, ya agmankakasalanan, so simamaaron makaperdona ed sikatayo, agta sikatayon makasalanan a totoo so nepeg a manggaway anggaan na nayarian tayo pian manpeperdonaan?
^ par. 4 Say salitan Hebreo a nipatalos ya “inkagawa tayo” so nausar met parad pitek iran baseha a pinorma na domadamili.
^ par. 10 Ibabaga na sakey ya iskolar a say eskarlata “et permanente, odino ag-onkupas a kolor. Tan agnaekal itan na linaew, uran, pangipesak, odino mabayag a pangusar.”


text:
MANUNAN ARTIKULO | SAY BIBLIA—AKIN ET NIPRESERBA?
No Akin ya Nipreserba so Biblia
Nipreserba so Biblia kanian sarag moy makaala na kopya pian nabasa itan. Tan no say Bibliam et susto so inkipatalos to, segurado kan say babasaen mo et mipara ed orihinal ya sulsulat. * Balet akin et nipreserba so Biblia anta midederal so angisulatan, dakel so onkokontra, tan dakel so malabay ya umanen so mensahe to? Akin et nikadkaduma iyan libro tan makapakelkelaw ya nipreserba so mensahe to?
“Kombinsido ak la natan ya say Biblia ya walad siak et regalo na Dios”
Say nibaga na dakel ya manaaral na Biblia et parehod samay imbaga nen apostol Pablo ya, “Say interon Kasulatan et impuyan na Dios.” (2 Timoteo 3:16) Manisia ran nipreserba so Biblia lapud Salita itan na Dios tan lapud labay na Dios ya makasabi itan ed sikatayo natan. Si Faizal ya abitla ed unonan artikulo na sayan magasin et nandesisyon ya aralen so Biblia. Abigbigla ed adiskobre to. Naamtaan to ya anggapod Biblia so dakel ed saray bangat na Kakristianoan. Sakey ni, agustoan toy naaralan tod Biblia nipaakar ed labay na Dios ya nagawad dalin.
“Kombinsido ak la natan ya say Biblia ya walad siak et regalo na Dios. No sarag na Dios ya gawaen so interon uniberso, di sarasarag ton ipreserba so sakey ya libron parad sikatayo. Ta no ibagak ya andi, di singak ibabagan walay limitasyon na pakapanyari na Dios. Tan siopa ak pian limitaan so Makapanyarin-amin ya Dios?” so kuan nen Faizal.—Isaias 40:8.
^ par. 3 Nengnengen so artikulon “How Can You Choose a Good Bible Translation?” diad May 1, 2008 ya isyu na The Watchtower.


text:
Kasin Antam La?
Kasin Antam La?
Lapud andukey so tiagew ed Israel nensaman, antoray remedyo na saray manaayam diman pian naseguro a walan walay napangalaan day danum?
▪ Manlapud Oktubre anggad Abril, mamauran ed Israel tan no maminsan, say uran et onagus ed saray kulos. Balet diad tiagew, maslak ed saratan ya kulos et naekatan tan nayarin ag-onuran ya pigay bulan. Antoy ginawa na totoo nensaman pian walan walay napangalaan day danum?
Niremedyoan da iya diad impangotkot na paralanan ed gilig na kapalandeyan pian diad panaoy ambetel et nipaarap so uran ed saray abot a kinotkot pian pantiponay danum. Say uran ya nasasalor na saray atep so ipapaarap met ditan. Dakel so pamilyan walay onian panagtiponan ya napan-asolan day inumen da.—2 Arari 18:31.
Say panlalapuan met na danum na saray Israelita et saray subol. Diad kapalandeyan et onsepsep lan onsepsep so danum na uran ed dalem na dalin anggad agla makasepsep, kanian onagus a magmaliw lan subol. Mapatnag a maslak ed saray baryo et asingger ed subol (diad Hebreo et en) lapud walaray lugar ya inngaran dan En-semes, En-rogel tan En-gedi. (Josue 15:7, 62) Diad Jerusalem, tinebag da ray angkakabaleg ya bato pian walay pan-agusan na danum a paarap ed syudad.—2 Arari 20:20.
Diad saray lugar ya anggapoy subol a manlapud palandey, angokotkot iray bobon (diad Hebreo et beʼerʹ), a singa samay walad Beer-sheba, pian makaalay danum diad dalem na dalin. (Genesis 26:32, 33) Inkuan na author a si André Chouraqui ya “saray remedyon ginawa [na saray Israelita] so pandinayewan anggad natan.”
Anton klase na abung so nayarin nanayaman nen Abram (Abraham) nensaman?
▪ Si Abram tan say asawa to so nanayam ed Ur, sakey a maasenson syudad na Caldeo. Balet ingganggan na Dios iran taynan day syudad tan manayam ed saray tolda. (Genesis 11:31; 13:12) Nonoten pa no panon kabaleg so insakripisyo da.
Say Ur, a natan et walad Iraq, so kinotkot nen Leonard Woolley ed baetan na 1922 tan 1934. Diad saray akotkot to, walay 73 a kaabungan a gawa ed laryo. Saray kuarto na dakel ed sarayan kaabungan et akapaliber ed sementadon espasyo a walad pegley na abung a walay agusan na danum ed pegley. Diad saray mas angkabaleg ya abung, walaray banyo na saray kuarto parad bisita. Saray arum a kuarto ed leksab et saray kusina a walaray dalikan, tan saray uugipan na aripen. Say panaayaman na pamilya et diad tagey. Kasegep ed tagey et walay akapaliber a tablan balkonahe paonla’d saray kuarto.
“Say abung . . . , a walay sementadon espasyo tan apintaan na amputi iray dingding to, a walay aagusay danum, . . . na labinduan kuarto odino onsulok ni, et pakapatnagan na mainawan panagbilay,” so insulat nen Woolley. “Tan saraya et kaabungan . . . na saray agtanton mayaman, managlako, walay melag a negosyo, managkopya, tan arum ni ra.”
[Litrato ed pahina 19]
Panagtipona’y Danum, Horvot Mezada, Israel
[Credit Line]
© Masada National Park, Israel Nature and Parks Authority
[Litrato ed pahina 19]
Drowing na Abung Diad Panaon nen Abraham
[Credit Line]
© Drowing: A. S. Whitburn